Bizikleta festa egingo da lehenengoz bihar

Lehenengoz egingo dute Antzuolan bizikleta festa. Helburua da herriko txikitxoen artean txirrindularitza sustatzea eta herritarren artean kirola egitearen aldeko apustua sendotzea. Izena egunean bertan emateko aukera izango dute antzuolarrek.

Herrian kirola sustatzeko asmoz antolatu dute, lehenengoz, bizikleta festa. "Kirol hitzarmenen helburuetako bat herrian kirola sustatuko duten ekintzak antolatzea da. Hau kontuan hartuta, Bergarako Lokatza elkartearen iniziatiba bat izen da ekintza hau Antzuolara ekartzea. Elkartea ezagutzera eman eta Antzuolako haurren artean bizikleta mundua sustatzea, alegia", kontatu du Kirol zinegotzi Garazi Larreak.

Bizikleta festa bihar 16:00etan hasiko da eskolako patioan. "Ginkana ezberdinak egongo dira, 2 urtetik gorako haurrentzat. Lokatzakoek, gainera, gaztetxoen tamainara egokitutako errepideko bizikletak ekarriko dituzte, proba ditzaten. Haurrengan txirrindularitza zaletasuna piztea gura dugu". Norberak kaskoa eta motorra edo bizikleta eraman beharko du.

Txirrindularitza sustatu

Bergaran urteak daramatza Lokatza elkarteak bizikleta zaletasuna sustatzeko ekimenak antolatzen. Antzuolan ere gaztetxoei kirol hau ezagutzera ematea du helburu. Baita elkartea bera ere: "Gaztetxoak motibatu daitezen, bailarako txirrindulari profesionalak gonbidatu ditugu. Hala, Eneko Lizarralde bergararra etorriko da. Eta, nola ez, antzuolarra den Mikel Arregi ere bertan izango da. Aritz Kortabarria herritarrak, ordea, Iparraldean lasterketa dauka eta ezingo du parte hartu", azaldu du Lokatzako Jon Unamunok". "Gura dutenek, gainera, Lokatzan izena emateko aukera ere izango dute".

Otsailaren 18an Bergaran egingo dute bizikleta festa.


Aulestiko Errekondo parkea prestatzen dabiltza udarako

Aulestiko udala ari da urtero moduan ingurua garbitzen, udako hilabeteetan bizilagunek parkeaz goza dezaten.

Mikel Ansotegi alkateak esan duenez, dagoeneko pantalana ipini dute, eta belarra mozten eta ingurua txukuntzen dabiltza. Halaber, dutxa ere aste honetan jarriko dutela azaldu du.

Gainera, datorren astetik aurrera komun finkoa egongo da. Horrela, urte guztian herritarrek zein ingurutik paseatzen dabiltzanek erabili ahal izango dute.

Batik bat udako egun beroetan herritar asko biltzen da Errekondoko parkean. Izan ere, familia zein lagun artean egoteko leku aproposa da, eta bainatzeko aukera eskaintzeaz gain, umeek jolasteko azpiegiturekin prestatuta dago.


«Emozioak eragiten dira ipuinekin, ni barrea sortzen saiatzen naiz»

Ipuin bat asteko bederatzi urtean zehar. Hori da Mertxe Aizpurua (Ordizia, 1967) ipuin kontalariaren marka, oraingoz. Ordiziako udal liburutegian 4 urtetik 9 urtera arteko haurrei ipuinak kontatzen dizkie. Kontaketarekin uztartzen ditu Jakintza ikastolan egiten duen antzerki irakasle lana eta gozoki denda batean egiten duena; «umeak dauzkat beti inguruan», dio. Urtetan San Joan suan Marirena ere egin du; aurten ez da aterako Mari bezala, «baina sorgin arruntarena» egiten jarraituko dut. Antzerkiko ikasketak egin zituen Donostian, «duela denbora asko…».

Nolatan hasi zinen Ordiziako liburutegian ipuin kontaketak egiten?

Aurretik beste neska batek egiten zituen, hark utzi behar zuela, eta Blas Usabiaga liburuzainak deitu zidan erreleboa hartzeko prest ote nengoen galdetzeko. Baiezko borobila eman nion. Aukera paregabea zela pentsatu nuen. Bertigo pixka bat ere sentitu nuen, izan ere, haurrak publiko zorrotza eta oso naturala dira. Umeak, zerbait gustuko ez badute, aspertu egiten dira eta beste edozertan hasten dira; liburutegian, esate baterako, hasperenak egiten edota bira egin eta apaletako liburuak begiratzen.

Urte osoan aritzen al zara astean behin liburutegian ipuinak kontatzen?

Kontaketa gehienak negu partean egiten ditugu. Urrian hasi eta apirila bitartean izaten dira, astean behin, arratsaldeko bostak eta erdian beti.

Lau eta bederatzi urte arteko haurrentzako kontaketak dira, baina adin tarte bitxia da, lehenengo haurtzaroa eta bigarrena nahasten dituelako.

Egia esateko, zer pentsatua eman digu azkenaldian eta beharbada aldatuko dugu. Datozen haurrak gero eta txikiagoak dira. Nagusiagoak ez datoz txikien aldean etortzeko handiegiak direla uste dutelako. Adin tarte hori jarri zen bere garaian, baina, agian, eskariaren arabera doitu egin beharko dugu.

Saioak ere doazen umeen arabera moldatzen al dituzu?

Bai, noski. Ez da gauza bera haur txikiagoei ala haur nagusiagoei ipuina kontatzea. Saioetara datozen haurren ezaugarrien arabera prestatutako ipuinak moldatzen ditut. Ume asko etortzen da, haurren liburutegia lepo egoten da, 45 bat haur etortzen da, batez beste.

Zein da kontaketaren dinamika? Mozorrotzen al zara? Maletarik edo antzekorik ba al daramazu?

Ni ez naiz mozorrotzen, haurrak atera, eta poltsa laranja handi batetik hartzen ditudan objektuekin mozorrotzen ditut: ileorde edo pelukak, kapelak, loreak… Ipuinekin zerikusia duen edozer gauza ateratzen dut. Haurrek poltsa ikusi, eta badakite ipuina dagoela.

Nola prestatzen duzu kontaketa bakoitza?

Hasteko eta behin adinari erreparatu beharko nioke, baina nahastuta daudenez, nik ipuin bat prestatzen dut eta datozen haurren arabera inprobisatu egiten dut, moldatu, alegia.

Nola?

Hizkuntza eta keinuak aldatzen ditut. Horiek dira, hain zuzen, ipuin kontaketaren giltzarri nagusiak. Ahots tonuen, keinuen eta esaeren bitartez haurra ipuinaren mundura gonbidatzen duzu. Gure kontaketetara datozen umeak berdinak izaten dira luzaroan, eta beren eboluzioa gertutik ikusten dut. Poliki-poliki konfiantza hartzen dute, batzuetan harrotzeraino ere, eta hori ere ez da oso ona. Edozein kasutan, lehen aldiz ateratzen direnean lotsatuta ikusten ditut, eta kontaketa gehiagotara datozen heinean, denek eskua altxatzen dute erdira ateratzeko. Niri haurrak kontakizunaren parte izatea gustatzen zait; horregatik, ipuinak beti formula berarekin amaitzen ditut: orain txalo bero bat zuentzat, eta beste bat niretzat.

Eta ipuinak nola aukeratzen dituzu?

Ipuin bat kontatzeko hogei bat irakurtzen ditut. Liburutegian hartzen ditut, ikastolan begiratzen dut, Interneten bilatzen ditut… Ipuin batzuk motzak dira eta nik 45 minutu inguruko kontaketak egiten ditut. Inoiz ez dut irakurritako ipuin bat bere horretan kontatu, moldatu egiten ditut. Pertsonaiak aldatzen ditut eta berriak sartu edota bukaerak nire beharretara egokitzen ditut.

Aurretik esan duzu ipuina gustuko ez badute aspertu egiten direla. Ez da erraza izango denen gustuko ipuina kontatzea, ezta?

Amaieran ea gustatu zaien galdetzen diet. Inoiz batzuek asko gustatu zaiela eta beste batzuek batere ez zaiela gustatu esan izan didate. Ipuin bat denen gustukoa izatea oso zaila da.

Zuri zer ematen dizu ipuin kontalari jardutea?

Umeekin hartu emanean egotea etengabean; asko erakusten didate. Emozioak eragiten dira ipuinekin, ni barrea sortzen saiatzen naiz; hori da gainera gehien betetzen nauena, haurren barrea entzutea. Gainera, burua lantzeko balio dit; ipuinak irakurtzen eta moldatzen ditut, eta dagoeneko sorginak eta ipotxak belarrietatik ateratzen zaizkit.

Zein da zure ipuin faboritoa?

Beldurra zer zen jakitera joan zen baten ipuina.

Kontatuko zenuke?

Gazte batek ez daki beldurra zer den. Gaztelu sorgindu batean hiru gau egiten baditu, erregeak bere alaba ezagutzeko aukera emango dio. Ez du beldurrik pasatzen, alaba ezagutu eta maitemindu egiten dira. Neskak haurdun dagoela esaten dionean gazteak beldurra zer den ezagutzen du lehenengo aldiz; aita ona izango ote da?


Zapoka

Eskola ez da lan merkatuaren meneko, gizakien mesedeko baizik. Eta gizon-emakumeak ez dira lan merkatuaren meneko, bere buruaren jabe baizik. Eskola ikasteko da, baina ikasi ez da eskolan bakarrik egiten. Zenbat gauza ikasten da, esate baterako, jolasean? Zapoka ibiltzen ikasi nuen ondo ezkutatzen, baina baita aurkitu zaitzaten ezkutatzen zarela ere. Eta paperak trukatu egin behar izaten direla, jokoa onartu, irabazten eta galtzen jakin behar dela, denean.

Edo irabaztea ez dela irabaztea bakarrik, eta galtzea ez dela beti galtzea. Edo hobeto, berez ez dagoela irabazi eta galdu esatea merezi duen jolasik, jolasean gozatzea eta ikastea baita helburua. Bidea egitea, ibiltzea, zeruertzaren bila.

Gauza gehiago ere esaten ditu Francesco Tonuccik: Haurrak autonomia behar du. Eta ezin bada etxetik atera, ezin da jolastu. Ondo jolasteko, dena den, jostailu gutxi izan behar dira. Gurasoei gomendatuko nieke jostailurik ez erosteko, haurren interesen kontrakoa baita jostailu asko izatea.

Ez da gauza asko behar zapoka ibiltzeko: ezkutatzeko leku bat eta aurkituko zaituen pertsona bat. Eta aurkituko zaituenean irri egitea, muxu bat ematea gero, eta besarkada eder bat.

Aldaketa handia da haurren hiria.


Euskadiko txapeldunorde izan da Fernando Etxegarai koxkor biltzen

Txantreako Aitor Blanco bi segundorengatik nagusitu zitzaion abenduaren 2an Arratzun (Bizkaia)

Abenduaren 2an jokatu zen Arratzuko frontoian Euskal Herriko koxkor biltze txapelketa eta bi segundo eta 29 ehunenekorengatik jantzi zuen txapela Txantreako Aitor Blancok. 6 minutu 14 segundo eta 44 ehuneneko behar izan zituen. Bigarren sailkatu zen Fernando Etxegarai beratarrak, berriz, 6 minutu 16 segundo eta 73 ehuneneko behar izan zituen. Beraz, ezin izan zuen bere hamabigarren txapela jantzi Berako kirolari handiak.

Nafarren gibeletik sailkatu ziren Bizkaiko bi ordezkariak, Aritz Martin gernikarra eta Patrik Saitua arteagarra. Lehenengoak 6 minutu eta 19 segundo egin zituen podioaren hirugarren koxkara igotzeko eta bigarrenak 6 minutu eta 24 segundo.

Txapelketako sailkapena Aritz Ruiz eta Guillermo Lopez arabarrek bosgarren eta seigarren postuetan eta Uxer Mozo eta Mattin Jauregi gipuzkoarrek zazpigarren eta zortzigarren postuetan osatu zuten.

SAILKAPEN OROKORRA:

1- Aitor Blanco (Nafarroa) 6 minutu, 14 segundo eta 44 ehunen.

2- Fernando Etxegarai (Nafarroa) 6 minutu, 16 segundo eta 73 ehunen.

3- Aritz Martin (Bizkaia) 6 minutu, 19 segundo eta 93 ehunen.

4- Patrik Saitua (Bizkaia) 6 minutu, 24 segundo eta 86 ehunen.

5- Aritz Ruiz (Araba) 6 minutu, 25 segundo eta 66 ehunen.

6- Guillermo Lopez (Araba) 6 minutu, 53 segundo eta 8 ehunen.

7- Uxer Mozo (Gipuzkoa) 7 minutu, 5 segundo eta 45 ehunen.

8- Mattin Jauregi (Gipuzkoa) 7 minutu, 13 segundo eta 46 ehunen.


Bilbo beregain izan zen azken gau hartan

Inazio Mujika Iraola ::Sagarrak Euzkadin

Alberdania

orrialdeak ::118

prezioa ::14€

Gerra Zibilaren 70. urteurrenean kaleratu zen Sagarrak Euzkadin. Manzanas en Euzkadi liburu berezia. 1937ko ekainean faxistak Bilbon sartzear zeudela, agintariek jada handik alde egin zuten.Inazio Mujika Iraolaren kontakizunak hustsik geratutako Carlton hotela zaintzen zegoen gudari baten eta gerraren berri ematera etorritako kazetari ingelesaren artean sortutako adiskidetasuna islatzen du. Honi, Gerardo Markuletak gaztelaniaz egindako bertsioa eransten zaio. Eta narrazio biak osatzeko Bidasoa Institutuko eta Blasco Olaetxea bildumako argazki aukeratuak gehietu dituzte, sufrimendua, borroka, malkoak, beldurra eta itxaropena agertzen dutenak.


Ansa eta Barrenetxeak galdu, lehenengoa

Ansa II eta Barrenetxea IV.ak Binakako Txapelketaren finalerdietako lehenengo partidua 37-40 galdu zuten Uterga eta Azpirozen aurka. Partidu bikaina jokatu zuten lau pilotariek, baina azkenean, 37na berdindu eta gero, urdinek azken hiru tantoak egin eta garaipena lortu zuten. Ansa eta Barrenetxeak oraindik ere aukera guztiak mantentzen dituzte eta larunbateko bigarren norgehiagokan 37 edo tanto guxiagotan uzten badituzte aurkariak finalean dira. Hori bai derrigorrezkoa dute partida irabaztea urnietar-hernaniar bikoteak.


'Prezioso'

Diskoetxea: Incipit.

Beti da hunkigarria Gianmaria Testa entzutea; gizonezko kantari gutxik xuxurlatu dute italiarraren modu goxo, sakon eta sotilean. Horregatik, pozgarria da haren disko berri bat entzutea, nahiz eta 2016an hil zen kantari bilakatutako tren-geltoki burua. Txikiak dira haren istorioak, egunerokotasunaren poesia anonimo hori. Argitaratu gabeko kantuak bildu dituzte hil ondorengo disko honetan, eta baita La Tua Voce kantuaren bertsio zirraragarria ere Erik Westekin eta Bia Krigerrekin batera. Bere alderik akustiko eta biluziena erakusten du, gehienetan, etxean grabatutako kantu sorta honek. Horregatik iruditu zaigu estimagarria, gorabeheratsua gertatu arren, eta alde batera utzi gabe horrelakoek eragiten duten susmo moduko hori. Nondik atera dira kantuok?


Eskola Txikien Kirol Topaketak egin dituzte, Tolosan

Tolosaldeko Eskola Txikien XII. Kirol Topaketak egin dituzte gaur goizean, Tolosako Usabal kiroldegian.

Gipuzkoako Eskola Txikien elkarteak azaldu duenez, topaketen helburuak bi dira; ikasleen arteko harremanak bultzatzea eta kirol praktika sustatzea. Eta bertan, 3., 4., 5. eta 6. mailako ikasleek hartu dute parte.

Ikasleak bi mailatan antolatu dituzte, batetik, 3. eta 4. mailakoak aritu dira, eta bestetik 5. eta 6. mailakoak. 6 kidetako taldeak egin dituzte eta talde hauetan eskola desberdinetako gazteak nahastu dituzte.

Tolosako kiroldegian kanpoko futbol zelai handian eta txikian aritu dira. Handian lokotxak, idazketa kooperatiboa, brileta, errelebeoak, azeriak olioak eta sugeak, eta baloi eserian aritu dira. Eta txikian zakuak, sokasaltoa, txingak, sokatira, zapitxoa eta buztanak kentzean.

Guztira 15 eskola txikik hartu dute parte, eta horietako 11 eskualdekoak dira; Abaltzisketako Txalburu, Adunakoa, Albizturgoa, Alkizakoa, Altzoko Imaz Bertsolaria, Berastegiko Muñagorri, Berrobiko San Andres, Bidegoiango Txinkorta, Ikaztegietakoa, Lizartzako Juan XIII eta Zizurkilgo San Millan.


Argi gorria hiriko garraioari

Hirietako mugikortasun ereduen gainean ohartarazi du Greenpeacek. Bilboren kasua azpimarratu du talde ekologistak, ez baitu oraindik mugikortasun iraunkorraren inguruko planik.


Gorka Hermosak Italiako lehiaketa bat irabazi du

Gorka Hermosak PIF Castelfidardo akordeoi eta orkestrarako obra lehiaketa irabazi du, Dwarbes-Tales obrarekin. Kanta honetan Mediterraneoko erritmoak eta Europa iparraldeko tradizioa uztartu ditu. “Munduko akordeoi lehiaketa garrantzitsuena da, seguru aski. Nire pieza lehiaketako azken fasera heltzen diren akordeoilariek joko dute. Lehiaketa irailean egingo dute, koronabirusak uzten badu”, esan du Hermosak.


20 urte, herriari ahotsa ematen

Olaia Juaristi Maxixatzeneko kazetaria, eta Idoia Alberdi elkartearen sortzaile eta kidea. (Ihintza Elustondo)

Ilusioa dagoen tokian, ezer gutxi behar izaten da. 1996an, udaberriko egun batez, Azkoitiko Etxe-Aitz tabernan lagun talde bat elkartu zen. Tartean zen Idoia Alberdi: “Kezka antzekoak genituen, euskararen inguruan-eta. Faltan sumatzen genuen herrian komunikabide bat. Ideiak botatzen hasi ginen, eta gogoeta handiegirik egin gabe, Maxixatzen aldizkaria sortu genuen. Ti-ta egin genuen”. Martxoan elkartzen hasi, eta abuztuaren 14an kaleratu zuten lehen zenbakia. “Bela pentsatuko zenuten hogei urtera iritsiko zinetela!”, dio Olaia Juaristik, Maxixatzen herri komunikabideko egungo kazetariak.

Hasiera hartan, argi zuten zein zen helburua: euskararen normalizaziorako tresna izango zen herri komunikabide bat sortzea. Hortik aurrera, ezer gutxi zekiten eta zeukaten. “Ez geneukan ezer: ez zentimorik, ez lokalik, ez azpiegiturarik… Lagun baten etxean elkartu, eta geure ordenagailuekin moldatzen ginen. Ordu pila bat pasatzen genituen. Egunero-egunero elkartzen ginen, 20:00ak aldera, eta ordu txikiak arte jarduten genuen. Sekulako ilusioa genuen”.

Azkoitiko Udalak ez zuen babestu proiektua hasieran, eta herriko dendarien laguntza ezinbestekoa izan zuten finantzatzeko: “Sekulako babesa eman ziguten, eta publizitatea jartzeko prest agertu ziren merkatariak”. Denborarekin, udala konturatu zen proiektuak “proiekzioa” bazuela, eta lokal bat utzi zien. Diru laguntzak jasotzen ere hasi ziren, pixkanaka, eta proiektua gorpuztuz joan zen denborarekin.

Euskara Elkarteen Topagunearekin harremanetan jarri ziren, eta hasieran herri komunikabidea zena, Maxixatzen Euskaldunon Elkartea bilakatu zen gerora. Ikusi zuten aldizkari bat ez zela nahikoa euskararen normalizaziorako, eta barrura begirako lanketa egiten hasi ziren. Ikerketari eta formazioari garrantzia eman, eta hainbat ekintza antolatzeari ekin zioten: kontzertuak, hitzaldiak…

Ibilbide guztiek izaten dituzte bihurguneak, ordea. Eta, 2009an, herri komunikabidea ixtea erabaki zuten. “Arrazoi bat baino gehiago egon ziren erabaki hori hartzeko, baina, nagusiki, arrazoi ekonomikoak izan ziren. Ez ginen gai ikusten produktuari kalitatez eusteko. Diru laguntzak murriztu zizkiguten, eta taldea ez zegoen proiektuari eusteko indarrarekin”. Erabaki “gogorra” izan zela dio Alberdik: “Esan genuen: ‘Pentsatu egingo dugu, eta herriak eskatzen badu, itzuliko da berriro’”.

Bigarren saiakera

Aldizkaria desagertu arren, taldeak elkartzen jarraitu zuen. Jende berria batu zen, eta gogoeta fase bati ekin zioten. Alberdiren esanetan, beti egon zen presente komunikabidearen falta. “Herritarrek faltan sumatzen zuten, eta hori adierazten ziguten”. 2012an ikerketa bat egin zuten, eta ikusi zuten herritarrek gaztelaniaz kontsumitzen zutela prentsa: El Diario Vasco eta Mundo Deportivo ziren irakurrienak. Udaleko Euskara Mahaiak, euskara normalizatzeko bidean, komunikabide bat behar zela ondorioztatu zuen. Orduan, bigarren saiakera bat egitea erabaki zuten. 2015ean, Maxixatzen herri komunikabidea itzuli zen.

Egun, hilero kaleratzen dute aldizkaria, eta euskarri digitalean, une oro irakur daitezke herriko albisteak. Olaia Juaristi arduratzen da horiek kudeatzeaz, eta haren arabera, emaitzak “oso onak” dira: egunero, mila bisita jasotzen dituzte, batez beste. “Jendeak kalean komentatzen ditu guk idatzitako gauzak, eta hori pozgarria da”.

Hizkuntzaren zein informazioaren transmisioan komunikabidea “erreferente” bilakatu dela dio Alberdik. “Euskaraz irakurtzen ez duenak, Maxixatzen bada ere, euskaraz irakurtzen du. Batek baino gehiagok esan digu euskaraz irakurtzen Maxixatzenekin ikasi duela, eta lorpen handia da hori”.

Juaristiren esanetan, herritarrek eskertu egiten dute Maxixatzenen presentzia. “Hileko lehen ostiralean jasotzen dute aldizkaria buzoian, eta zain egoten dira. Ez badute egun horretarako jaso, berehala deika hasten dira, zer gertatzen den galdezka”.

Aurrera begira, erronka batzuk ere badituzte. Ia 700 bazkide ditu Maxixatzenek, eta gehiago lortzea dute helburua. Horrez gain, jendea proiektura erakarri nahi dute, eta hizkuntzaren normalizazioan urrats berriak eman ere bai. Edukiak hobetzeko, lantaldea handitzea da asmoa –Juaristi da komunikabideko kazetari bakarra–. Gainera, haurrentzat gehigarri bat egin nahi du-te.

Herri hedabidearen hogeigarren urteurrena ospatzeko, hainbat jarduera antolatu dituzte biharko. Goizean, Sahatsako eta Musika Eskolako dantza taldeekin dantza jauziak izango dira Balda plazan. Eguerdian, bertso-triki poteoa egingo dute herriko tabernetan, eta, 14:00etan, kantu bazkaria izango da Joseba jatetxean.


Astigarraga izango du aurrean Saskilagunak-ek

Etzi, Astigarragaren kontra jokatuko du Saskilagunak taldeak, 12:00etan, Elorsoro kiroldegian.


«Martxoaren 24an Lizarrak atzean utziko du zuri-beltza»

Navarra Sumako alkatearen aurkako zentsura mozioa sostengatzeagatik, PSNtik kanporatu dute Jorge Crespo zinegotzia. Esan du minduta dagoela alderdiaren «kalumniekin».

Oposizioak Gonzalo Fuentes Navarra Sumak Lizarran duen alkatearen kontrako zentsura mozioa aurkeztu zuen astelehen goizean, EH Bilduk, Geroa Baik eta PSNren hiru zinegotzietatik bik sinatuta. PSNko zuzendaritzak berehala kanporatu zituen zinegotzi sinatzaileak. Horietako bat da Jorge Crespo, eta zentsura mozioari eusteko arrazoiak azaldu ditu Twitterren.

Crespok esan du «jasanezina» dela udaleko egoera, alkateak esaten baitu «osoko bilkurari muzin» egiten diola –eta egingo diola– , eta «lotsarik gabe onartzen duelako pertsonen ibilbide ideologikoa ikertzen duela».

Nabarmendu du EH Bildu, Nafarroa Bai eta eurak «hiriaren onerako» elkartzeko gauza izan direla.

Crespok gaineratu du minduta dagoela bederatzi urtez bere alderdia izan denaren «kalumniekin», baina «handiagoa» dela hiriarekin duen konpromisoa. «Ez dago ulertzerik; kanporatu naute eurek egiten duten berbera egiteagatik: ezberdinekin ituna egiteagatik».

Cresporen arabera, itunaren bidez «muturrera joandako eskuina» kanporatuko dute, «gobernu aurrerakoia» sortzeko.

Adierazi du zentsura moziotik aterako den udal gobernu berriak inor ez duela baztertuko. «Martxoaren 24an Lizarrak atzean utziko du zuri-beltza, eta bidea emango dio elkarrizketari, errespetuari eta elkarkidetzari».

Eskuina kanporatzeko ituna

Itunari jarraikiz, EH Bilduk eta PSNren zerrendetan aurkeztutako zinegotziek banatu egingo dute alkatetza: lehenbizi, Leoz abertzaleak edukiko du makila, eta, 2022ko martxoaren 1etik aurrera, Crespo sozialistak. «Joera autoritario eta diskriminatzailea» izatea egotzi diote sinatzaileek Navarra Sumako alkateari.

Sinatzaileek ohar baten bidez adierazi dutenez, «UPNren, PPren eta Ciudadanosen eskuinak Lizarrako alkatetzatik kanporatzeko beharretik sortu da zentsura mozio hau». Fuentes alkateari eta haren taldeari udala kudeatzeko «ezintasuna eta erabateko egitasmo falta» leporatu diete. «Alderdi politikoen artean dagoen aldea egonda ere, aurrerapauso bat eman dute eskuzabaltasunez, eta herritarrekiko erabateko konpromisoz».

Koldo Leoz Garciandia, Uxua Domblas Ibañez, Regino Etxabe Diaz, Edurne Ruiz Armendariz, Maider Barbarin Perez de Viñaspre, Unai Errazkin Peña, Jorge Crespo Ganuza, Magdalena Hernandez Salazar eta Pablo Ezkurra Fernandez zinegotziek aurkeztu dute mozioa. PSNren hirugarren zinegotziak —Ibai Crespok— ez du sinatu, eta bat egin du alderdiaren zuzendaritzak agertutako jarrerarekin.

Hain zuzen, PSNk ohar bat argitaratu du zentsura mozioa txarresteko. Antolakuntza idazkari Ramon Alzorrizek esan duenez, «ezkutuko operazio tranpati bat da». PSNren ildo ofiziala alboratzea, sozialistei «traizio» egitea eta alderdia «interes pertsonalen mesedetan erabiltzea» leporatu die zentsura mozioa sinatu duten zinegotzi sozialistei, eta esan du de facto PSNtik kanpo daudela: «Mozioa sinatzen duten egunetik aurrera, PSNk zinegotzi bakarra izanen du Lizarran». Gobernu akordio eta mozioen gaineko ardura osoa «zuzendaritza erregional eta federalari dagokiola» gogorarazi du Alzorrizek: «PSN-PSOEk esana du ez duela gobernu itunik sinatuko EH Bildurekin».

Agintaldi eztabaidatsua

Navarra Sumako alkatearen erabakiek eztabaida handia sortu dute; besteak beste, euskararen aurkakoek. Horietako sonatuena Pirritx, Porrotx eta Marimotots pailazo taldearen ikuskizun bati kiroldegia ukatzea izan zen. Tradizio handiko ekitaldia zen herrian, hamaika urtez egin baitute aurrematrikulazio kanpainaren harira. Azken hamarrak Lizarrerria kiroldegian egin zituzten, eta emanaldi bakoitzean 700 ikusle inguru bildu dituzte azken urteotan. Lizarrak 13.800 biztanle pasatxo ditu.

Baina Fuentesek ukatu egin zien kiroldegia otsailaren 4an eta 5ean, «kirol entrenamenduak» zeudela argudiatuta. Azkenean, Oteitzan egin zuten ekitaldia, otsailaren 5ean, Lizarratik 11 bat kilometrora.

Programa ituna

Zentsura mozioa gobernatzeko programa batekin dator. Hainbat puntu jasotzen ditu itunak. Eta euskara ere badago bultzatuko dituzten alorren artean. Esaterako, euskararen udal araudi bat sortuko dute, eskolatik kanpo ere euskara erabiltzea bultzatzeko egitasmoak garatuko dituzte, eta musika eskolan euskarazko lerro bat sortuko dute.

Horrez gain, hainbat kale oinezkoentzat izatea, bidegorriak egitea eta autoak zentrora sar ez daitezen kanpoaldean aparkalekuak egitea daude adostutakoen artean. Miguel Egia industrialdea garatzea hitzartu dute, Emakumearen Kontseilua sortzea, eta nekazarien Plazara! azokaren aldeko apustua egitea. Eliza katolikoak matrikulaturiko ondasunak jabego publikora itzultzeko lan egingo dute.

Urtarrilean hasi ziren mugimenduak Lizarran. Diario de Noticias de Navarra egunkariak zabaldu zuenez, Lizarrako PSN oso haserre zegoen Navarra Sumako udal ordezkariekin, ez zietelako ematen aurrekontuei buruzko informaziorik, besteak beste. Kontatu zuen Lizarrako PSNk bilera bat egin zuela bi aukeraren artean erabakitzeko: maiatzeko hauteskundeez geroztik Navarra Sumarekin duten akordioari eustea —Navarra Sumak gehiengo soilarekin gobernatzen du, baina PSNk hiru batzordetako presidentetza du—, ala Gonzalo Fuentes alkatearen aurkako zentsura mozioa «aurrera ateratzeko beharko litzatekeen akordioa aztertzea». %70ek bigarrenaren alde bozkatu zuten.

Baina PSNko zuzendaritzak itzali zuen sua: esan zuen ez zuela «inolaz ere» aurkeztuko Fuentesen aurkako zentsura moziorik. Ana Beltran PPNko presidenteak kritikatu egin zuen PSN: «Beste behin elkartu nahi izan dituzte nafarren bidea eta Bildu», adierazi zuen.

2019ko maiatzaren 26ko udal hauteskundeen ondoren, ekainaren 15ean osatu zituzten udalak Nafarroan. Lizarran, EH Bilduren legealdiaren ostean, Navarra Sumak hartu zuen alkatetza. Hura izan zen lehen indarra, zazpi zinegotzirekin. EH Bilduk sei ditu; PSNk, hiru; eta Geroa Baik, bakarra. PSNk erabaki zuen Jorge Crespo hautagaiaren alde egitea, eta, hala, modua eman zuen Navarra Sumako Gonzalo Fuentes alkate izateko.


“Urkulluk mespretxuzko jarrera du langileekiko; patronalaren bozeramaile da”

Zaldibarko zabortegiaren auziaren ardura enpresa eta Jaurlaritzarena dela dio Aranburuk. Horregatik, Urkullu lehendakariak langileengandik urrun kokatzeko erabakia hartu duela uste du.

LABeko idazkari nagusi Garbiñe Aranburuk gogor egin du lehendakariaren aurka. Euskadi Irratiko “Faktoria”-n esan du lehendakaria ez dela gai langileen arazoei aurre egiteko. Patronaleko ordezkariekin egunero elkartzen dela, baina apenas langileen ordezkariekin.

Aranburuk Jaurlaritzari leporatu dio Zaldibarko auzian dituen ardurak gainetik kendu nahi izatea. Luiziaren aurretik behar ziren kontrol neurriak zorrotz ez betetzea leporatzen dio gobernuari. Lehentasun bakarra AP-8 autobidea irekitzea izan dela uste du, eta, dio, ez dela behar adinako esfortzurik egin desagertuta dauden langileak bilatzeko.

Lan istripuak prekarietatearekin lotu ditu LAB sindikatuko idazkari nagusiak. Gobernu eta patronalari neurriak eskatu dizkie, eta kontzientzia handiagoa gizarteari.

Aranbururen esanetan, gero eta handiagoa da UGT eta CCOO sindikatuekiko duten arrakala. Bi sindikatu hauek elkarrizketa hutsalaren alde egindako apustuak patronalaren eta gobernuaren jarrerak zilegiztatzen dituela uste du.

Urtarrilaren 30eko grebak aukera eta bide berriak irekitzen dituela esan digu. Grebako aldarrikapenak agenda politikoan sartu beharraz ere aritu da.


Altsasuko enkantea

2004ean markatutako hiru pinu lote eraman zituen herriak abenduaren 15ean Altsasun burututako enkante bateratura, baina ez zen alerik saltzea lortu, ezta bigarren deialdian hasierako prezioa %10ean jeitsi zenean ere. Hau ikusirik, Goizuetako ordezkariek subastatik erretiratu egin zituzten loteak, hirugarren deialdira (%20ko jeitsiera) aurkeztu gabe, alegia. Ondorengo asteetan aterako omen ditu Udalak enkantera berriz, hiru mendiak, baina oraingoan bere kasa.

Hauek direla Altsasura eramandako herriko matarrasak: Zumarrenea, 3.036 metro kubiko, 144.573 euroko prezioan; Ikatzola, 6.543 metro kubiko, 261.733 eurotan: eta Easporru, 5.293 metro kubiko, 182.261 eurotan.


Ezker Abertzalea: 'Estatuak aro berriari bizkarra eman dio'

Ohar batean adierazi duenez, Arnaldo Otegiren eta ezker abertzaleko 7 kideren aurkako zigor eskaerak "oztopo berriak dira Euskal Herrian ireki berri den prozesuan".

''Bateragune'' auzian Fiskaltzak egindako zigor eskaerarekin, "Espainiar Estatuak Euskal Herrian ireki den aro berriari bizkarra eman dio", ezker abertzalearen ustez.

Ohar batean ezker abertzaleak adierazi duenez, Ministerio Publikoak aurkeztutako tesiak eta Arnaldo Otegiren eta ezker abertzaleko 7 kideren aurkako zigor eskaerak "oztopo berriak dira Euskal Herrian ireki berri den prozesuan".

Ezker abertzalearen ustez, Fiskaltzaren eskaerarekin "ezker abertzalearen estrategia aldatzearen alde egin zuten pertsona batzuk zigortu nahi dira".

Estatuak "bere ahultasuna ezkutatu" nahi duela salatu du ezker abertzaleak. Fiskaltzaren eskaerak 2009ko operazioaren helburu berdina duela nabarmendu du: prozesua "sabotatzea", alegia.


«Dokumentalek ere biziaraz dezakete borrokarako sua»

Miarritzeko Fipadoc dokumental jaialdian bere bost lan erakutsi ditu Carmen Castillo zinemagile txiletarrak, haren bizipenetatik eta borrokaren ikuspegitik eginak.

John Berger idazlearen metafora bat baliatzen du Carmen Castillok (Santiago, Txile, 1945) bere ibilbidea eta engaiamendu politikoa azaltzeko: «Denak gaude mundu honetan preso. Preso, biztanleen arteko ehuneko batak manatzen duen mundu honetan; dominatzen dutenen munduan». «Kartzela» horren desegiteko borrokan dihardu Castillok. Txileko MIR Ezker Iraultzailearen Mugimenduko kide izana da, Augusto Pinocheten 1974ko estatu kolpearen ondorioz Parisen erbesteraturik egon da. Hainbat liburu eta dokumental egin ditu gertatutakoa kontatzeko. Hala, porrotak, lagunen galtzea, tortura eta mina kontatzen ditu bere lanetan, baita maitasuna, poza, ezagutzak, elkartasuna eta garaipenak ere.

Zerk eraman zaitu dokumentalak egitera?

Ez naiz batere irudiaren mundutik etorria; ez nuen ezagutza berezirik dokumentalgintzan. Historialaria eta irakaslea nintzen Txilen. Han, 1967an, mugimendu azkar bat sortu zen unibertsitateetan. Altxamendurako indarra genuen, zapaltzen gintuen sistema baten kontra joateko. 1973ko irailaren 11n, Augusto Pinocheten estatu kolpearekin dena aldatu zen. MIReko militante gisa, klandestinitatean egon ginen ene senar zena eta haurrekin. Gertatzen ari zena ulertzea ezinbestekoa zen. Irakurketa lan handia egin genuen egoera deszifratzeko, garaia definitzeko. Diktaduraren parean borrokatu besterik ezin genuen egin, eta horrek antolaketatik pasatu behar zuen. Den-dena pribatizatu zuten, gizarte «perfektua» zela erraten ziguten, baina nik sekula ikusi dudan gizarterik krudelena izan da. Miseria zen. Langile klasea, pobreenak zapaltzea besterik ez zuten egiten; jasanezina zen. Dena iraultzeko behar gorrian ginen.

Borrokak beste forma bat hartu zuen gero.

Enetzat, 1974ko urriaren 5ean izan zen bihurgunea, Pinocheten Poliziak ene senarra [Miguel Enriquez, MIReko burua] hil zuelarik. Ni ere kolpatu ninduten, eta, haurdun nintzela, tripan nuen haurra galdu. Londresera joan nintzen.

Horren kontatzea erabaki duzu dokumentalen bitartez.

1981ean, Frantzian instalatu nintzen. Orduan hasi nintzen liburu bat idazten, baina biziki mugatua nintzen. Munduko Polizia guztiek terroristatzat ninduten. Ezin nintzen Hego Amerikara joan, eta Txilera oraino gutxiago, handik kanporatua baininduten. Horrela jarraitu nuen François Mitterrand Frantziako presidente bilakatu arte; orduan lortu nuen Frantziako nazionalitatea. Aldaketa handia zekarkidan horrek; alde batetik, ene urruneko lagunak eta ene hizkuntza berriz atzeman izan ahal nituelako, baina batez ere erbestea desberdinki bizitzeko aukera eman zidalako; hainbat gogoeta eta pentsamendu aske adierazi ahal izan ditut une horretatik goiti. Ibilbide horretan, dokumentalgintzara hurbildu nintzen Pierre Dever ezagutu nuelarik. Hamar urte pasatu ziren Pinochetek estatu kolpea egin zuenetik, eta horri buruzko dokumentala egin nahi zuen hark, ene bizipenetatik abiatuz. Baina ez nekien gehiago deus, ez nekien ezta ogiaren prezioa zenbatekoa zen. Pentsatzen nuen ez nuela zilegitasunik. Baina egin dut, autore gisa aritu naiz, eta ohartu naiz kontaketak manera berezi batean eraiki zitezkeela: borrokaren memoriari forma ematen ahal niola. Les murs de Santiago filma sortu genuen.

Porrotetan ere garaipenak daudela erraten duzu.

Galtzaileen memoriari utzi nahi nion lekua. Hori zor diogu historiari, militanteek egin duten lanari. Bide horretatik, pentsatzen nuen dokumentalek funtzio bat zeukatela; biziaraz zezaketela borrokarako sua. Ezin zen borroka bere horretan gelditu. Eta, batzuetan, hilik diren pertsonak bizirik direnak baino biziago dira, eta nik biziarazte horretan zerbait egin nahi nuen ene lanen bidez.

Zure kontakizuna egiteaz gain, besteei ere ematen diezu ahotsa.

Enetzat, zinema sorkuntza kolektiboa da. Taldeari esker naiz ausartu dokumentalak egitera. Horrek ematen zidan indarra idazteko eta borrokaz hitz egiteko. Ene boza eta ene idazkera baliatu nahi nituen istorio kolektibo baten zerbitzuko. Ene belaunaldiko askok gaizki ikusi zuen, subjektibotasuna ez zutelako ulertzen. Uste zuten lehen pertsonan mintzatzea taldeari oposatzea zela. Baina ezin nintzen eta ezin naiz denen izenean mintzatu. «Ni» batetik abiatzen naiz «gu» baten istorioa kontatzeko. Calle Santa Fe-n borrokatu direnen boz anitz sartu ditut, eta nik galderak besterik ez dut egin.

Historia kolektiboa da, eta geroari lotua da: iraultzaileen geroari. Urgentzia absolutuan gaude: orain daukagun sistema zapaltzaile hori aldatu behar dugu.

Nola dakusazu gaurko egoera?

Azken lau hilabeteotan Txile iratzarri da, jendea karrikan da, antolatu da. Ez da gehiago beldurrik. Ikusiko nola joanen den gauza; egia da orain arte gauzak ez direla anitz higitu. Badakit orain zailago dela sistema horren kontra joatea.

Guk uste sendoak geneuzkan. Segur ginen iraultza biziko genuela. 1980ko hamarkada bukatu arte sinesten nuen gertatuko zela. Alta, ez da gertatu eta gauzak ez dira asko aldatu. Ametsak erori zaizkit garai batez. Ikuspegi marxista zuten idazleen lanetan elikatzen genuen borrokan segitzeko gogoa, eta, deus segurik ikusi gabe ere, segitzera behartuak ginen. Ez dugu Bibliarik, ez dugu deus segurik, baina sistema honen iraultzea beharrezkoa dela argi duguno, aitzinatuko gara, ezinbestean. Horrek gaitu biziarazten.

Segitzeko intentzioa duzu, beraz.

Argi dut borrokan segituko dudala, eta dokumentalen egiten. Autore filmak egitea zailago da orain; audientzien arazoarekin, aurre- kontuekin... Merkatu neoliberalak zinemaren mundua baldintzatu du, nahi zuen forma eman dio, eta zaila da lekua atzematea. Zinezko borroka bat da film baten egitea. Izugarriko erresistentzia ekintza da. Oro har, Txilen, sorkuntza bera erresistentzia da.


Hiru gazte atxilotu dituzte Nafarroa Beherean, 2008ko kale eraso batekin lotuta

Baigorriko jendarmeriaren aurka botatako 'molotov koktel' batekin lotu ditu atxiloketak Frantziako Poliziak, eta gazteen etxeak miatu dituzte Armendarizen, Bidarrain eta Ortzaizen. Pauera eraman dituzte.

Frantziako Poliziak hiru gazte atxilotu ditu gaur goizean Armendarizen, Bidarrain eta Ortzaizen, Nafarroa Beherean. Poliziak gazteen etxeak miatu ditu, eta poliziek gazteen gurasoei aitortu dietenez, 2008an Baigorriko jendarmeriaren aurka bota zen molotov koktela batekin dute atxiloketek zerikusia. Gazteak Paueko jendarmeriara eraman dituzte, eta gaur bertan elgarretaratzeak iragarri dituzte atxiloketak salatzeko.

Atxiloketen berri izan ondoren, Askatasunak bere kezka agertu du, eta atxiloketa "mediatikoa" salatu du: "Sarekada berri hau salatzen dugu eta gure kezka adierazi nahi dugu galdezketa hauei begira. Frantses autoritateak aspaldiko gertakari batengatik sarekada hori orain, euroagindu baten emaitzaren bezperan [Aurore Martinena], eramatea kasualidade bat denik ez dugu pentsatzen. Ohitu digu gisa bereko atxiloketa mediatikoak ikustea, gure arreta biltzeko balio dutena gibeletik kolpeak emateko maneran...".

Askatasunak, gainera, jakinarazi du atxilotuetako bat 2007ko azaroan Donibane Garazin izan zen manifestazio baten harira "gogorki galdekatu" zutela.


III. Forutik Forura BTT Martxa martxoaren 11an egingo dute

Otsailaren 15ean zabaldu zuten izen ematea www.haitzbiribil.com webgunean , eta martxoaren 8a [eguena] da izena emateko azken eguna. Egun horretan gauerdira arte izena eman ahalko da. Federatuek 12 euro ordaindu behar dituzte, eta federatu barik daudenek, ostera, 15 euro.

Egunean bertan izena emanez gero, 20 euro ordaindu beharko dituzte federatu zein federatu gabekoek. Martxoaren 11an 08:30etik aurrera izena eman ahalko da.

14 urtetik 18 urtera artekoek parte hartu ahal izateko gurasoen baimena behar dute.

09:30ean hasiko da proba. Martxa luzean izena ematen duten txirrindulariek 33 kilometroko ibilbidea (1.300 metroko desnibel positiboagaz) burutuko dute, eta martxa laburrekoek 20 kilometrokoa (650 metroko desnibel positiboagaz). Ibilbideen zatirik gehiena (%80) mendi bideetatik izango da.

Ibilbidean zehar anoa postu bat izango da guztientzat, eta bukaeran hamaiketakoa izango dute.

Parte hartzaile guztiek opari bana jasoko dutela jakitera eman dute Haitz Biribil elkartearen ordezkariek.


Azaroak 18an denok San Martin Egoitzara

Urtero bezala San Martin Egoitzak aurten ere Aste Kulturala ospatuko du eta Jose de Azpiazu Musika Eskola bertan izango da. Musika Eskolako ikasleek beraien saioa eskainiko dute azaroak 18an arratsaldeko 6etan. Lehenik Kamara taldeak parte hartuko du Ainhoa Galdosen zuzendaritzapean, ondoren Metal taldekoak izango dira parte hartzaileak Jon Elizalderen zuzendaritzapean eta saioari amaiera emateko Lorea Gomezen zuzendaritzapean Haize taldeak parte hartuko du.

Animatu eta agertu denok San Martin Egoitzara.

KARTELA-San Martin Egoitza

.


Nesken taldea ateratzeko ahalegina

Aurtengo denboraldia prestatzen hasi berri dira Zumitza taldeko atletak, eta parte hartu nahi dutenei animatzeko deia luzatu diete; bereziki, emakumezkoei, nesken taldea ateratzeko asmoa baitute. Izena emateko: inesa@euskalnet.net edo 655 708 281.


Burujabe hobe, lanerako prest bazaude

Burujabe hobe, hobeki aske, dudarik gabe. Nork ez du askatasuna amets, libre izatea helburu. Baina ameskeria hauen gainetik, nor bere buruaren jabe izatea, nor bere bizitzaren jabe eta arduradun egitea, lan eta neke asko ekartzen du eta guztiak ez gaude horretarako prest. Jendeak askotan, gehiegitan, beste pertsona eta erakundetan delegatzen ditu ardurak: gurasoak, bikotea, eskola, udala, medikua, gobernua, eliza... Errazagoa baita beste batzuek erabakiak hartzea eta ados ez gaudenean erabaki horiek tabernetan edota sare sozialetan kritikatzea.

Onartuko dugu baina, gaur egungo sistemak jarrera hauek sustatu eta bideratzen dituela eta hauei aurre egitea egundoko lana eta esfortzua eskatzen duela.

Ama lurraren defentsan gabiltzanok ongi aski dakigu arestian botatako hauen guztien egi gordina. Edozein azpiegitura txikitzaile eta kutsakor egiteko legedi malguak dauzkagu –AHT, errauskailuak, Fracking, autopista elektrikoak…–, politikariak eraikuntza enpresa eta multinazionalen morroi otzanak dira beren urrezko jubilazioa ate birakarietan pausatuz eta jendartea, oro har, axolagabekeria harrigarri batekin bizi ditu bere inguruko gorabehera guzti hauek.

Batzuek, ordea, erabakia hartua dugu, Sakanan osasunez eta duintasunez bizi eta lan egin nahi dugu, burujabe, honek suposatuko digun lana eta denborari beldurrik hartu gabe.


Zenbakien anbiguotasuna

Zenbakiak dantzan. SER katea bulartsu azaldu zitzaigun orain aurretik EGMren azterketa eskuetan zuela, esanez Euskadin «eztabaidan jarri ezineko audientzia liderra» zela eguneko ordu guztietan (222.000 SERek, eta 142.000 REk). Baina, ostiralez geroztik, REko Boulevard-ekoak ari zaizkigu matraka ematen CIESen ikerketaz baliatuta, beren irratsaioa Euskadin entzunena omen delako. Zenbakiak ez datozela bat. Baliteke audientzien neurketa ez izatea aritmetikaren zientzia, baina zenbakiak aldiro publikatzeko makineria da. Eta joko hori onesten dute irrati horiek.

Sinesgarritasuna jokoan. CIES eta EGMren zenbaki zaparrada erabil daiteke posizio onean agertzeko iragarle potentzialen aurrean. Baina entzuleei begira kopuruen gerran eta mezu kontrajarrien dinamikan sartuz gero, nahasmena eragin dezake; batik bat, biren entzuleengan. Izan ere, ikerketa etxeek emandako datu zehatzekin, nork bere paparrean ipini badu irabazlearen domina, fidatzekoak ote dira entzuleei errealitatearen kontakizuna egitera jartzen direnean?

EITB Musika. Irrati hori euskaraz emititzen duten irratien zakuan —EI eta Gaztearekin batera— sartzen du EITBk oharretan. Etxe horretako komunikazio bulegoak akaso ez, baina haren ustezko 25.000 entzuleek badakite elebiduna dela irratia, nahiz eta euskarak gaztelaniak baino presentzia handiagoa eduki.

Un kafe a la donostiarra. Eva Monente esatariak donostiarren tertulia zuzentzen du Donostiako SER katean, astelehenero (12:30-13:00). Txomin Arizmendi, Jesus Mari Alquezar, Pilar Romea eta Felix Perez dira solaskideak gehientsuenetan (Cristina Lagek orain aurretik utzi du taldea, Ernesto Gascoren zerrenda azaldu zenetik; ez denez zinegotzi atera, itzul liteke laster). Beren burua hiritartzat daukate, Donostiaren eta donostiarren interesei begiratzen dietenak, adinez erretiroa hartutakoak, eskarmentuaren ahots. Donostiako eta Gipuzkoako bozen emaitzak ikusita, Gipuzkoa osoan (baita Kontxako baranda konparazionetik ezin aparteago diren Leintz Gatzagan, Ataunen eta Mutrikun ere), hasperen sakon eta bateratu bat aditu genuen astelehenean: ordenak eta moderazioak irabazi du, lasai egon gaitezke. Besterik espero zitekeen, ala? Tertulia osatzeko profil jakineko donostiarrak hautatu diren unetik beretik...


Barriolaren aurkari eta lagunak, gaur, ETB1eko agur saio berezian

'Azken sakea. Barriola versus Abel' dokumentala eta pilotariaren azken partida emango dituzte.


Pertsona bat hil eta beste bat larri zauritu da istripu batean, Derion

Bost autok elkar talka egin dute; lagun bat bertan hil da eta beste batek suhiltzaileen laguntza behar izan du autotik ateratzeko.

Pertsona bat hil eta beste bat larri zauritu da bost autoren arteko istripu batean, Derio parean, Bizkaian.

Ezbeharra 13:30ak aldera jazo da BI-631 errepidean, Mungiarako noranzkoan, momentuz argi ez dagoen arrazoiengatik bost autok talka eginda, Segurtasun Sailak zabaldu duenez.

Istripuaren ondorioz, pertsona bat bertan hil da eta beste bat atera ezinik geratu da ibilgailuaren barruan; hori dela eta, suhiltzaileek atera behar izan dute.

Zirkulazioa eten egin du Ertzaintzak eta Artebakarratik igarotzen ari dira ibilgailuak.


Zentsura sarean

Azken egunotan eztabaida interesgarri batean parte hartzen ari naiz. Orain arte Flickr niretzat gertukoei Marta eta bion argazkiak erakusteko leku eroso bat baino ez zen, baina Interneten maiz gertatzen den legez, haren bitartez espero ez nuen jendea hasi naiz (birtualki) ezagutzen eta argazkien bitartez batzuek salaketarako eta pentsamendu askearen aldarrikapenerako egiten duten lanetara hurbiltzen.

Gail Oreinstein da aldarrikapena eta artea lotuz kontzientziak astintzen dabiltzan horietariko bat, eta haren lanari jarraituz kezka batzuk areagotu zaizkit.

Denok dakizkigu, edo susma ditzakegu, sarea kontrolatzeko batzuek izan ditzaketen interesak. Horretan beste atal batean aipatzen dudan Gilen Ateak ospetsuak zeresan handia dauka, bere MS sistemak beti interes “handien” mesedetan jarriz, AEBren eta kapitalismo basatiaren txakur jagole leiala.Dirudienez, antzeko zerbait gertatzen da Yahoo-rekin eta haren atala den Flickr-ekin. Azken boladan ikusi ahal izan dut zelan bertako hainbat erabiltzaile joan diren euren kontuak galtzen, zelan izan diren ezabatuak, Flickr-en “politikaren” aurkako erabilerak egiteagatik. Kasu batzuetan, hain zuzen ere, politikagatik, eta ez argitaratzen zituzten argazkiengatik.

Hori gertatu zitzaion nik inondik ezagutzen ez nuen Gail Oreinsteini, orain itzuli dena bere lanari jarraipena emateko prest. Argazki batzuk probokatzailetzat har daitezke, beste batzuk baten batek lizuntzat hartuko ditu, baina Yahoo-ren agintariak deserosoen sentiarazi dituenak argazkiekin batera idazten dituen testuak dira. Agintari horietako baten esanetan, alde batetik, Gailen argazkiek mutil gazteak “kitzikatzen” ditu, eta hori ez ei da ona. Gorputz biluzi batek kitzikatua izatea ez dakit noiztik ez den ona, baina tira. Horregatik balitz, Flickr-eko hamaika erabiltzaile desagerrarazi behar lituzkete, ez direlako gutxi eduki asmo benetan pornografikoa dutenak. Baina horiek bertan diraute. Emakumea objektutzat tratatzea ez dago txarto ikusita Flickr-en. Horren adibide, Flickr China-ren politika: kudeatzaile bat kaleratu berri dute Flcikr China berriak ez ei dituelako pirtzindun aurpegiak gogoko, pirtzindun aluekin batere arazorik ez duen bitartean.

Zelako arriskua!

Baina mamitsuena beste alde batetik dator: Yahoo-ren agintari berberaren esanetan, Gailen testuek pentsaraz dezakete “Bush gaiztoa dela” eta “Irakeko gerra ez dela ona”. Eta holakoak ezin dituzte onartu. Horregatik da Gail arriskutsua.

Are gehiago: irakurri dudanagatik, Yahoo lako zerbitzuetan nahikoa da Israel ozenkiegi kritikatzea ezabatua izateko. Judutarren eragin taldeen boterea noraino iristen den beharbada inoiz ezagutuko ez dugun errealitatea da.

Ezagutzen ez dugun antzeko zenbat kasu ote dago hain askea dirudien sarean? Arakatu eta harritu egingo zarete. Zein da mundu honetako askatasunaren benetako etsaia? Gero esango dugu ezdakitnon adierazpen askatasuna arriskuan dagoela…


Barañainen eginen dute Bertso Eguna

Urtarrilaren 26an izango da. Bertso eskola izango du gai arratsaldeko emanaldiak. Goizean ere izango da zer egina. Jon Agirresarobe egitasmoaren sustatzailearekin mintzatu gara Irrintzi Plazan.

Urtarrilaren 26an Barañainen izango da 2019ko Bertso Eguna; 50.edizioa izango da. Gainera, elkarrekin ospatuko dira Bertso Eguna eta Bertso Eskolen Eguna eta, horretarako, egun osoko egitarau potoloa antolatu dugu Bertsozale Elkarteak, Barañaingo Udalak eta Barañaingo Bertso Eskolak.

11:00etan, udaletxeko erabilera anitzeko gelan, Enkarguz emanaldia. Andoni Egañak, Xabi Zabalak eta Alberto de Abajok garatu dute Lanku Kultur Zerbitzuek bideratutako ikuskizun berria. Doakoa izango da.

Jarraian, poteoa egingo dugu tabernaz taberna. Aitor Servier, Alaia Martin, Andoni Egaña, Arrate Illaro, Eli Pagola, Gorka Pagonabarraga, Mikel Lasarte, Miren Artetxe, Saioa Alkaiza, Sarai Robles, Unai Iturriaga eta Xabi Igoa bertsolariak ariko dira kantari.

15:00etan, Barañaingo udaletxearen aurrean atonduko den karpan, bazkaria eskainiko da. 300 bazkaltiarrentzat lekua izango da, eta egurrezko lurra eta berogailuak izango dira Iparra-Hegoa ekimenak prestatutako menu goxoa dastatzeko. Txartelak: www.bertsosarrerak.eus atarian (15 euro)

19:00etan, auditorioan, bertso emanaldia. Bertso eskola izango du gai ekitaldiak. Nerea Ibarzabal bertsolaria, eta Aulki Jokoa saioan aurkezle ezagutu genuen Edurne Azkarate aritu dira prestaketa lanetan. Kantuan izango dira Beñat Gaztelumendi, Julio Soto, Maddalen Arzallus, Maialen Lujanbio eta Xabat Gallatebeitia bertsolariak. Sarrerak: www.bertsosarrerak.eus atarian (arrunta 15 euro; bazkideek 12 euro; eta, gazteek 10 euro).

21:30ean, Barañaingo udaletxearen aurrean atonduko den karpan, kontzertuak: Oinutsik, Hezurbeltzak eta Kasu.

Nafarroako Bertsozale Elkarteak urteroko batzarra egiteko baliatuko du hitzordua. Urtarrilaren 26an Barañainen egingo du, kultur etxean, 9:45ean.


'Gernika'ren estreinaldiarekin bat egingo du 'Faktoria'k

Gainera, Lizardi saria irabazi duen Unai Mendizabal bertsolaria elkarrizketatuko dugu.

7:00etan abiatuko da asteko azken 'Faktoria', albistegiarekin. 8.00etatik aurrera, aktualitateari lotutako elkarrizketak eta eguneko lerro-buruen analisia izango dugu entzungai.

Solasaldian, diada izango dugu hizpide Monica Terribas TV3eko zuzendari ohiarekin.

Elkarrizketen tartean, Isabel Elizalde Nafarroako ingurumen eta nekazaritza kontseilaria eta Joseba Egibar EAJko zerrendaburua izango ditugu gonbidatu.

Magazinean, ‘Gernika’ filmaren estreinaldiarekin bat eginez, Barbara Goenaga aktorea eta extra izan den Joxemi Beltran zuzendariarekin hitz egingo dugu, 10:00etatik aurrera.

11:00etan, Lizardi bertsolaritza sariketan txapela eskuratu duen Unai Mendizabal gonbidatuko dugu gurera.


Bi herritar Madrilen deklaratzera

Erregearen diskurtsoa parodiagatik Espainiako Auzitaegi Nazionalean zitazioa dute gaur. Hainbat herritar haiekin batera joanen da babesa ematekoElkartasuna adierazteko gaur, 12:00etan, kontzentrazioa eginen da udaletxe aurreanIazko irailaren hiruko Erregearen diskurtxoa parodiagatik Santiago Pedraz epaileak asteazkenerako deklaratzera deitu ditu bi altsasuar: Garazi Urrestarazu Zubizarreta alkatea (kalean egiteko baimena emateagatik) eta Ramon Lopez Cid (eskaera egiteagatik). Espainiako Auzitegi Nazionalean jarri die hitzordua epaileak. AVTk kereila aurkeztu zuen koroaren kontrako delitua egin zela uste duelako. Altsasuko Udalak, Bildu, NaBai eta IU-EBren babesarekin, zitazioa bertan behera uzteko eskatu zuen, "gertakarietan inolako deliturik ez dagoelako". Horretaz gain, gaur eguerdirako elkartasun kontzentrazioa deitu du udaletxe parean. Gainontzeko alkateakSakanako Bilduko alkateek eta Arruazukoak "elkartasun zintzoa" adierazi nahi izan diete bi altsasuarrei. "Adierazpen eta kritikarako askatasuna eta herriko azpiegiturak, herritarren zerbitzura egotea delitu dela sinestarazi nahi izatea, edonork izan beharko lukeen oinarrizko eskubide zibil eta politikoen kontrako erasoa dela" uste dute alkateek. Babesa azaltzearekin batera herritar guztiak deitutako ekimenetan parte hartzera deitu dituzte.


Kerobiarekin batera abestu nahi baduzu, adi!

Talde iruindarrak ekainaren 1ean Iruñean egingo dituen aurkezpen ekitaldietarako zaleen laguntza eskatu du. Bertan eurekin abestu nahi baduzu edo eurentzat galderarik badaukazu, idatz iezaiezu!

Kerobiak ekainaren 1ean egingo du Ontziak diskoaren aurkezpena Iruñeko Elkar dendan. Goizean, 11:00etan, prentsaurrekoa egingo du taldeak eta arratsaldean, 19:00etan, berriz, aurkezpen kontzertutxoa emateko asmoa daukate. Eta ekitaldi horietarako zaleen laguntza eskatu dute. Diskoari buruzko edozein kezka, galdera eta zalantza zuzenean eurei bidaltzeko aukera eman diete zaleei eta, gainera, "Agur Anna" abestia eurekin batera kantatzeko aukera emango dute!

Ba al daukazu Kerobiaren lan berriari buruzko galderarik? Eta euren abeslari gonbidatua izan nahi al duzu? Hala bada, idatz iezaiezu email bat. Arratsaldeko aurkezpenean erantzungo diete galderei eta orduan egingo duten emanaldian abestu ahal izango duzu zuzenean Kerobia taldeko kideekin single berria. &' || 'nbsp;


Asteartean, Superkopa Endesarako zozketa

Txapelketa Bizkaiko hiruburuan jokatuko da irailaren 30ean eta urriaren 1ean eta bertan Caja Laboralek, Bilbao Basketek, Real Madrilek eta Regal Bartzelonak hartuko dute parte.

Astearte honetan Superkopa Endesarako zozketa egingo da Bilbon. Denboraldiko aurreneko txapelketa izango da. Bertan

lau taldek hartuko dute parte: Bartzelona Regal, azken Superkopako eta aurtengo Liga irabazlea, Bizkaia Bilbao Basket, ligako txapeldunordea; eta Real Madril eta Caja Laboral, nazioarteko

txapelketetan lortutako emaitzei eta kirol-kozienteari esker sailkatuta, hurrenez hurren.

Superkopa Bizkaiko hiruburuan jokatuko da irailaren 30ean eta urriaren 1ean.


Camachok esan du matrikulen lapurreta ezin zaiola ETAri egotzi

Hilaren 5ean ehunka matrikula lapurtu zituzten, Paueko auto salmentako denda batetik

Antonio Camacho Espainiako Barne ministroaren arabera, ez dago zantzu bakar bat ere Frantziako matrikulen lapurreta ETArekin lotzeko. Pauetik gertu ehunka matrikula lapurtu zituzten irailaren 5ean, auto salmentako denda batetik, eta SER irrati kateak atzo zabaldu zuen ETAko kideek egin zutela lapurreta. «Poliziak eman didan azken informazioaren arabera, aurrera daramaten ikerketan ez dago elementu bakar bat ere lapurretaren egilea talde terrorista izan dela esateko. Frantziako polizien hipotesia da gaizkile komunak izan direla».

Camachoren aurretik Frantziako Poliziak ere esan zuen atzo beraien tesia ez dela lapurretaren egileak ETAko kideak zirenik. Justo Zambrana Espainiako Estatu idazkariaren arabera, duela egun batzuk jakinarazi zien lapurretaren berri Frantziak, «terrorismoaren kontrako borrokari» buruz ari zirela.

Lapurtutako matrikulak Frantziako matrikula eredu berrikoak dira, hiru digituetakoak, polizia iturrien arabera. Paue ondoan izan zen lapurreta, Lonsen, autoen tailer batean.

ETAk aurtengo urtarrilean su-eten egiaztagarri, iraunkor eta orokorra aldarrikatu zuen. Iazko irailaren 5ean jakinarazi zuen «eraso ekintza armaturik ez burutzeko erabakia» hartua zuela.


Ordiziako Argi Berriko musean, 94 bikote nor baino nor

Muslari bikoteen zozketa egiten, gaur, Argi Berri elkartearen atarian.

Goierriko mus txapelketa ezagunenetakoa jokatzen ari da Ordiziako Argi Berri elkartean. Aurtengoan– 40. edizioa du– 38 herritatik etorritako 94 bikotek eman dute izena. Partaide gehien dituzten Goierriko herriak hauek dira: Ordizia (23 bikote), Lazkao (8) eta Zaldibia eta Beasain (bosna bikote). Iaz 45 herritatik inguratutako 115 bikotek eman zuten izena, eta irabazleak Mitxel Zudaire eta Jose Luis Miragaya beasaindarrak izan ziren. Iluntze-gau partean jakingo da ze muslari bikotek jantziko duen aurtengo txapela.


Txapeldunak ez du oporrik

Uda ezberdina eta "gogorra" izan du Iker Irribarriak.Txapeldun izatea lorpen handia da, baina ardurak ere ez dira txikiak, hala kantxa barruan nola kanpoan.


Urteetan atzera eginda, elegante jantzi da Azpeitia

Elegante. Horrela daude gaur, Jai Karnabala, Azpeitiko kaleak. Eguzkia eta giro ederra ere bisitan etorri dira herrira, eta festak hartu ditu kaleak. XIX. mende bukaerako eta XX. mende hasierako jantziak soinean, ehunka lagun irten dira kalera, prestatutako egitarauaz gozatzera. 09:00ak aldera, Izarraitz Txistulari Taldearen dianak ekin dio egunari, esnatuta zeudenak festa girora hurbiltzeko asmotan. 11:00etan Udal Musika Bandak kalejira egin du Alde Zaharrean zehar, karnabaletako doinuak zabalduz. 12:00etan, aldiz, sokamuturra izan da, eta dozenaka lagun hurbildu da Erdikalera, aurtengo karnabaletako aurreneko sokamuturraren irteeraz gozatzera. 12:30ean Itsasiko artzai-inudeek tradizio bihurtu den kalejira egin dute eta plazan eman diote amaiera. 13:30ean preso eta iheslarien aldeko argazkia atera dute ehunka herritarrek, plazan. Bitartean, herriko txoko ezberdinetan, elegante-elegante jantzitako herritarrek festaz gozatu dute, bakoitzak nahi bezala.

Bazkaltzeko tartea hartuta, edo hartu gabe, arratsaldean jarraituko du festak. 16:30ean sokamuturra izango da berriro eta 19:00etatik 23:00etara Eonian Elektrotxaranga ibiliko da kalez kale, giroa alaitzen.


Hiru lagun atxilotu dituzte Gasteizen kutxa automatiko bati eraso egitea egotzita

Etxean egindako lehergailu bat zartarazi dute bart Gasteizen, Vital Kutxaren bulego bateko kutxan. Ertzaintzak hiru lagun atxilotu ditu erasoa leporatuta.

Jaurlaritzako Herrizaingo Saileko iturriek agertu dutenez, 00:30 aldera Wellington Dukea kaleko Vitalen bulegoaren atarian motxila susmagarri bat zegoela ohartaraziz deitu dio norbaitek Ertzaintzari. Zenbait patruilla bidali dituzte hara, eta ingurua hesitu dute. Minutu gutxiren buruan lehergailua zartatu da eta dezenteko kalteak sortu ditu kutxa automatikoan. Lehergailua etxean egindakoa zela eta motxila azpian zegoela gordeta zehaztu dute.

Handik gutxira susmagarria iruditu zaien auto bat ikusi dute ertzainek. Gerarazi egin dute, eta identifikatu ondoren, barruan zihoazen hiru lagunak atxilotu dituzte erasoa egotzita.

Lehergailua kanpinerako gas botila batekin, likido sugarriarekin, aerosolekin eta suziriekin zegoen eginda.


Peru Alfarok Gorliz Badiako VIIgarren Triatloia irabazi du, eta bigarren egin du Hondarribiako Taldekako Triatloian

ASTEBURU borobila izan zen Hernaniko kirolarientzat. Triatloian, Peru Alfaro hernaniarrak Gorliz Badiako VIIgarren Triatloian hartu zuen parte, eta irabazi egin zuen. Peru Alfarok lasterketa batean txapela janzten duen aurreneko aldia izan zen gainera. Gorlizeko Triatloia sprint distantzian izan zen, eta ondorengoak izan ziren partehartzaileek egin beharreko probak: 750 metro igerian, 23,3 kilometro bizikleta gainean, eta 5 kilometro korrika. Bestalde, larunbatean Hondarribian, Igo Hondarribiako Taldekako Trialtloia jokatu zen, eta Peru Alfarok bigarren postua lortu zuen, Atletico San Senbastian taldearekin. Datorren asteburuan Madrilen izango den Espainaiko Txapelketako klasifikatorian izango da hernaniarra.

Hernaniarrak bikain Gipuzkoako igeriketa proban

Hernaniko lau igerilarik, Naiara Beldarrainek, Itsaso Tolosak, Julen Sarasuak eta Odei Ibargoyenek Gipuzkoako Eskolarteko Txapelketan hartu zuten parte, Azpeitian. Laurek oso paper txukuna egin zuten eta hiru domina lortu zituzten: Odei Ibargoyenek bi zilarrezko domina lortu zituen 200 libre eta 100 libre frogetan. Emaitza hauekin, Euskadiko Eskolarteko Txapelketan aritzeko aukera lortu du. Naiara Beldarrainek berriz, brontzezko domina lortu zuen 400 libre frogan.


ETAko ustezko bi kidek kontrol batetik ihes egin dute oinez, Frantzian

Disko gogor bat utzi zuten ibilgailuan, dokumentazioarekin, eta lehergailuak ekoizteko azalpenak daude. Frantziako Poliziaren arabera, ez dago zalantzarik ETAko kideak direla.

ETAko ustezko bi kidek ihes egin zuten atzo, osteguna, Nancy (Frantzia, 54 departamendua) hirian Poliziak egindako kontrol batetik (herrialdearen ipar-ekialdean), Europa Press agentziari terrorismoaren kontrako poliziek jakinarazi diotenez.

Zehatz-mehatz, gertera Nancyn (Meurthe-et-Moselle departamenduko hiriburua) jazo zen, arratsaldean. Ustezko bi terroristek kontrol batekin topo egin zuten eta hesia gainditzen saiatu ziren, baina ezin lortu.

Orduan, ETAko ustezko bi kideek lasterka ihes egin zuten, ibilgailua bertan utzita (Citroën Berlingo). Ibilgailuaren barruan disko gogor bat aurkitu du Poliziak, dokumentazioarekin, esaterako, lehergailuak nola ekoizten diren agertzen da bertan, orain arte jasotako informazioaren arabera.

Ikerketa Terrorismoaren Kontrako Zuzendariotzaorde frantziarrak (SDAT) abiatu du, eta ez du zalantzarik iheslariak ETAko kideak direla, autoan topatutako dokumentazioan oinarrituta.


'Le Monde'-ko erredaktoreburu gehienek dimisioa eman dute

Zuzendaritzarekiko "konfiantza eta komunikazio falta" argudiatu dute zazpi erredaktoreburuk.

Zazpi erredaktoreburuk kargua utzi dute Le Monde egunkarian. "Zuzendaritzarekiko konfiantza eta komunikazio faltak eragotzi egiten digu erredaktoreburu lana betetzea", azaldu dute Natalie Nougayrede zuzendariari idatzitako gutunean. Konponbidea aurkitzen saiatu dira, baina ez dute "arrakasta izan", eta, ondorioz, karguak uztera behartuta sentitu dira.

Libération egunkariak argitaratu du erredaktoreburuen gutuna. Egunkariak dioenez, hainbat gatazka piztu dira azkenaldian Frantziako egunkarian. Batetik, 57 lanpostu lekualdatu nahi ditu zuzendaritzak, eta eztabaida sortu du erredakzioan. Bestetik, papereko egunkari eredu berria ezartzekotan da egunkaria, baina desadostasun handia dago horren inguruan. Udaberrirako behar luke eredu berri horrek martxan, baina atzeratu egin dute. Azkenik, tabletentzako proiektua abiatu nahi dute, baina, horretan ere, desadostasun handia dago. Le Monde argitaratzen duen enpresako kudeatzaileek berriki adierazi dutenez, Nougayredek gidatzen duen zuzendaritzarengan "konfiantza galdu" dute.


Produktorea: Onartuen behin betiko zerrenda

Produktore posturako onartuen behin betiko zerrenda argitaratu du Euskal Telebistak.

Produktore posturako onartuen behin betiko zerrenda argitaratu du Euskal Telebistak.

Zerrenda kontsultatu ahal duzu albistera erantsitako dokumentuan.

Bestalde, azterketen egutegia bere garaian argitaratuko da webgune honetan.&' || 'nbsp;


Gereka eta Barruetabeña brontzea Europako maratoi txapelketan

Ilusioz beteta abiatu ziren asteazkenean Itxas-Gaineko piraguistak Eslovakiara, Europako maratoi txapelketa jokatzera. Urte osoko plangintzak bere emaitzak eman ditu eta Unai Gereka eta Imanol Barruetabeña hirugarren izan dira jubenil mailan, brontzezko domina eskuratuaz. Neskatan, jubenil mailan baita ere, Irati Osak eta Ainhoa Hidalgo plentziarrak osatutako K-2ak ere estropada bikaina egin dute eta laugarren sailkatu dira.


Autobus-urbano zerbitzurako bono sistema martxan

Otsailaren 1etik aurrera, bono-sistema martxan jarriko du Bergarako Udalak. Bidaia bakoitzak euro bateko kostua izango du; 10 bidaiako bonoak, berriz, 5 euro. Hala, bidaia bakoitza 0,50 euro kostako zaie bonoa eskuratzen duten urbano zerbitzuko erabiltzaileei.

Bonoak autobusean bertan erosi ahal izango dira. Neurri honekin, Udalak udalerrian aparkatzeko egon daitekeen arazoari konponbidea eman nahi dio. Bono-sistema ezarriz, urbano zerbitzua prezio hobean eskaintzea ere izan du helburu Udalak. Bestalde, autoa erabili ordez, urbanoaz, ingurumenaren alde egin daitekeela uste du. Beraz, Udalak herritarrei urbano zerbitzua erabiltzeko gonbita egin die.


Morez jantzi dute herria

Gaur, Emakumeen Nazioarteko Egunean, Alde Zaharra morez jantzi dute guztien artean. 5 minutuko elkarretaratzea egin ondoren, adierazpen instituzionala irakurri dute alderdi politiko guztietako ordezkariek. Herriko ikastetxe guztietako ikasleak apurka-apurka Lege Zaharrean biltzen joan dira, leporaino bete arte. Orduan, guztien artean osatutako manifestua irakurri dute ikasle batzuk gazte guztien izenean, eta bertsoekin amaitu dute ekitaldia.


AZKOITIKO EMAKUMEEN MAHAIAREN OSAERA ETA AZAROAREN 25A

Azaroaren 25a

Hona hemen Azkoitiko Emakumeen Mahaiko kideek, azaroaren 25eko emakumeei eragindako indarkeriaren aurkako eguna dela eta, mahaia bera osatzearen berri emateko prentsaren aurrean eskaini zuten testua:

Prentsaurreko honen helburua Azkoitiko Emakumeen Mahaia aurkeztu, eta Azaroaren 25erako antolatu ditugun ekimenen berri ematea da.

Duela urte eta erdi gutxi gora behera hemen elkartu gerenok Udalaren gonbidapena jaso genuen, diseinatu berri zuen protokoloaren inguruan hausnarketa bat egiteko.

Protokoloaren bidez indarkeriari aurre egiten dieten emakumeei eskaintzen zaien arreta hobetu nahi da, eta indarkeria matxista izan zen lehen bilera hartan hausnartu genuen

lehen gaia. Segituan ordea, bizitzaren esparru guztietan jasaten dugu zapalkuntzari buruz hitz egiten hasi ginen, eta hauek ere indarkeria mota ezberdinak direla ohartu ginen,

indarkeria ekonomikoa, sinbolikoa, e.a.

Eremu ezberdinetan lan egiten dugun emakumeak gara eta bakoitzak geure esperientzia pertsonaletik abiatu, eta zapalketa emakume guztiok bizi dugun zerbait dela ohartu ginen.

Handia zen gai ezberdinen inguruan hausnartzeko genuen gogoa...eta baita egoera aldatzeko pausoak emateko gogoa ere. Beraz indarkeriaz gain beste gai ezberdinen inguruan ere elkartzen jarraitzeko konpromisoa hartu genuen. Eta hau da Emakumeen Mahaiaren helburua: eremu ezberdinetan emakumeok bizi dugun zapalketari aurre egiteko urratsak ematen joatea.

Lehenengo pausoa Azaroren 25aren inguruan egitarautxo bat antolatzea izan da:

AZAROAK 25 EGITARAUA

GAZTEENTZAKO AUTODEFENTSA FEMINISTA TAILERRAK

Kale Heziketa programa eta Gazteria Sailarekin elkarlanean antolatu da. Guztira 45 gazte inguru ari dira hauetan parte hartzen: Tailerrak AZAROAK 22tik Abenduaren 13 bitartean landuko dituzte.

EMAKUMEENTZAKO AUTODEFENTSA TAILERRA:

 Abenduaren 13 eta abenduaren 20an landuko da. Arratsaldeko 5tatik 9tara (guztira 8 orduko iraupena).  Doakoa

Izen ematea irekita: Udaleko gizarte zerbitzuetan. 943857174// gizar@azkoitia.net.

Epea: abenduak 11

ZINE EMANALDIA:

 “La Estrella” pelikula.

Azaroak 22 (ostirala) arratsaldeko 8tan Baztartxon.

KONTZENTRAZIOA:

 Azaroak 25, arratsaldeko 7tan Herriko Plazan.

Mugimendu feministak egindako lanari esker, urrats handiak eman dira emakumeon eskubideen aitortzan. Baina gaur egun berdintasun egoeran bizi garela sinestarazi nahi diguten arren, asko dira bizi ditugun bereizkeria eta zapalketa egoerak, bai lan merkatuan, zaintza lanetan, kirolean, festetan, e.a. Beraz guztion ardura izango da egoera hauek identifikatu eta gainditzeko neurriak hartzea.

Eta dei egiten dugu hemendik interesa duzuen emakume guztiei bide hau gurekin egiteko, bakoitzak ahal duzuen neurrian: batzuek hilero bilduz, besteak iritzi artikuluak idatziz, besteak ekimenetara azalduz, e.a.

Gora emakumeon borroka!! !


Xoxotera buelta igandean, gazteentzat

Hernaniko gaztetxoei egin die plana Mendiriz Mendi elkarteak iganderako. Xoxotera buelta antolatu dute, 905 metroko tontorra egiteko asmoz. Atsegindegitik aterako dira 08:30etan, eta 2 euro ordaindu behar dituzte; helduek 6 euro. Izena emateko aukera izango da gaur eta bihar, 20:00etatik 21:00etara, elkartean.


'Kalaka' berriro

Uztarria.com-ek ETB1en aurreko denboraldiaren bukaeran aurreratu bezala, Kalaka eztabaida saioak segitu egingo du euskarazko katean. Hain zuzen, gaur (osteguna) hasiko du denboraldi berria, 22:05etik aurrera, eta Xabier Euzkitzek jarraituko du aurkezten eta gidatzen.


Floreaga ikastetxeko Familien festa ospatu dute

Maiatzaren 19an, Maria Laguntzailearen ospakizunen bezperan, Floreaga Ikastetxeko Familien festa ospatu dute.

Arratsaldean zehar, entretenimentu eta ekintza ugari izan dira gurasoen eta haurren gozamenerako: puzgarrietan salto, aurpegiak margotu, patata tortilla lehiaketan parte hartu eta karetak prestatu dituzte, besteak beste.

Frontoian afaltzeko 400 pertsona bildu ziren, eta afariaren aurretik, Alai Batzako abesbatzak aurtengo pastoral kanpainako kantua eskaini zien: “Baina zurekin”.

Bukatzeko, solidaritate bingo bat egin zuten, eta jasotako dirua Siriara bidaliko dute.

Argazkiak: Floreaga ikastetxea.


Gureak

Dagoeneko gure artean ez dagoen adiskide batek sarri galdetzen zidan gureak nortzuk ziren. Katalunia, Galizia, Argentina, Belgika edota beste hainbat atzerritan hauteskundeak zirenean gertatzen zen hori, eta erantzuna jaso ahalaz bat irrikaz jarraitzen zituen kanpaina, hauteskunde-gaua eta ondorengo negoziazioak, ia-ia kirolzalearen grina sutsuarekin. Ni jaio baino lehenago politikan zaildua, utzia zion gertutik jarraitzeari eta nonbait nire hitza nahikoa zuen hauteskunde haiek beste era batera bizitzeko. Ohorea zen niretzat, baina aitortu beharko dut gaur egun askoz ere zailagoa egingo litzaidakeela galdera haiei orduan bezain erraz erantzutea.

Katalunian gertatzen ari denak irakaspen mordoa ematen dizkigu egunero hangoa Euskal Herritik sutsuki (agian gehiegi) jarraitzen dugunoi. Ondo etorriko zaigu hura baretzen denean —noizbait baretzen bada— azterketa kritikoa patxadaz egin eta ondoriok ateratzea. Baina, gerokoak gero, oso deigarria da azkenaldian hango alderdi subiranistek hartu dituzten jarreren konkordantzia-eza hemengo euren alderdi lagunen jarrerekiko. Esango nuke asko izango direla Katalunian gureak zertan ari diren harriduraz galdezka ari diren euskal politikariak. Harriduraz haratago, haserrez eta etsipenez ere bai agian.

Oroiminak oroimin, susmoa daukat Unio alderdia desagertzea lasaigarria izan dela EAJrentzat. Alderdian bukaera arte jarraitu zuten apurrak PSCren zerrendetan, Democrates de Catalunyakoak ERCrekin eta beste jende pila bat Junts Per Catalunya koalizioaren baitan, ez zen erraza izango jelkideentzat adiskidetasun harreman hura gobernatzea. Aukera ederra PDeCat alderdiari lehentasuna emateko... baldin eta alderdi berriko zuzendaritzaren eta Puigdemonten arteko tirabirak hain agerikoak ez balira. Arazo berri bat, gure artean ere oihartzuna duena, jelkide asko Bruselan dagoen Presidentaren estrategia sutsuki babesten ari diren bitartean begi bistan dagoelako beste askok ez dutela batere garbi ikusten eta alderdiko beste hainbaten (Mas? Pascal?...) jarreratik gertuago daudelako. Santi Vilak ere badu jarraitzailerik jelkideen artean, orain maltzurki esaten ari direnak ERCk azken astean defendatutakoa ez dagoela oso urruti conseller ohiak urrian aldarrikatu zuenetik.

Arnaldo Otegiri urtarrilean ETBn galdetu zitzaionean EH Bildu ERCtik edo CUPetik gertuago zegoen, erantzun zuen biekin dauzkatela oso harreman onak, EA eta Aralar historikoki ERCren aliatuak izan zirela eta Sortuko jendeak CUPeko jendearekin ere oso harreman estuak zituela. Baina bat aukeratzekoan ERC zela euskal koalizioaren erreferentzia nagusia. Bada, ikusitakoak ikusita, ez dakit gaur egun gauza bera erantzungo lukeen. Puigdemont edota CUPekiko askoz ere gertutasun handiagoa sumatzen dut une honetan ezker abertzalearen baitan. Podemos-Ahal Duguko jende asko Albano Dante Fachinengandik En Comu Podem-eko jendeagandik baino gertuago sumatzen dudan bezala, portzierto.

Kataluniakoa azaldu den legez beste adibide batzuk ere ekar daitezke hona. Ez daukate lan erraza euskal alderdietako kanpo harremanetarako arduradunek gureak zeintzuk diren bereizten, bitxikeriak ere gertatzen baitira, azkeneko Argentinako hauteskundeetan, kasu. Ez dakit Baumanek zioen politika likido aldakor eta ezegonkorraren ondorio den, baina gaur egun nazioarteko aliantza bateko kide izateak ere ez du bermatzen printzipioz senideak diren alderdien arteko konkordantziarik.

Iruditzen zait Kataluniakoa Euskal Herrira etorriko balitz izugarria izango litzatekeela hemengo aldaketa: lerrokatze berriak eta sorpresa asko. Bitartean, bitxia izango litzateke hemengo eztabaidetan ezker abertzaleko ordezkariak jelkideei aurpegiratzen ikustea ez dutelako Puigdemonten ausardia erakusten eta jelkideek erantzutea ea zergatik ezker abertzaleak ez duen ERCk bezain zuhur jokatzen. Bitxia izango litzateke... edo bitxia izango da.


Emakumeena, egun bat baino askoz gehiago

Egun senialatua da martxoak 8; Emakumeen Nazioarteko Eguna. Baina ospakizuna ez da egun bakarrera mugatu, Goizuetan, Aranon eta Ereñotzun.

Pelikula eta afaria, Goizuetan eta Aranon

Hasteko, Coria eta itsasoa pelikula ikusteko aukera izan zen lehengo igandean, Goizuetan, eta pelikula horixe bera jarri zuten Aranon, ostegunean.

Horrez gain, afari eder baten bueltan bildu ziren emakume goizuetarrak martxoak 8an bertan, Umore Ona elkartean. Adin guztietako emakumeek jai-giro ederrean pasa zuten gaua.

Apirilaren 9an ipuin erotikoak kontatuko dituzte Goizuetan.

Ereñotzun, ‘Emakume hernaniarrak plazara’ bekaren aurkezpena

Ereñotzun, berriz, astelehenean aurkeztu zuten Emakume hernaniarrak plazara beka. Batetik, Hernaniko Udaleko Berdintasun Sailaren III. Bekaren emaitza aurkeztu zuten: Maialen Apezetxea eta Mikel Ozaita antropologoek egindako liburua, Ilunpetik Argitara. Emakume langileak iruditan. Hernani 1939-1975 izenburuduna.

Bestetik, jakinarazi zuten IV. Beka ere martxan dagoela: apirilaren 4ra arte aurkeztu daitezke proposamenak. Oraingoan, emakume hernaniarren biografiak bildu nahi dituzte. Oinarriak: www.kronika.eus.

Ipuin erotikoak apirilean, Goizuetan

Bestalde, Goizuetan, beste zita bat daukate oraindik. Apirilaren 9an helduentzako ipuinak, erotikoak, kontatuko dituzte 19:00etan Umore Onan.


Goierriko ikerketari eusten dion gerrikoa

Gerriko Ikerlan Bekak aurten bi liburu gehiagorekin hornituko du jada luzea den ikerlan zientifikoen zerrenda: 24 liburukitan 27 ikerketa emanak ditu, Goierriri eta goierritarrei buruz, euskaraz. Eta bada gaia.Hogeita hamar urteko bidea osatzera doa Gerriko Ikerlan Beka, datorren urtean. 1989an egin zuten lehen deialdia, idazlan lehiaketa izenpean. 1990ean atera zen haren fruitua: Goierrirekin loturik hiru ikerketa etnografiko. Bi urteroko bihurtua aspaldian, 2018a oparoa izango du, bi liburu gehiago batuko baitzaizkio dagoeneko aberatsa den bildumari.Gerriko Ikerlan Bekaren egitekoa zehatza da: Goierriri edo goierritarrei buruzko ikerlanak euskaraz egitea eta argitaratzea. Aurtengo bi titulu berri batuta, guztira 24 liburukiko biblioteka marduldu du jada. 27 ikerlan daude jasota orri horietan.Goierriko Euskal Eskolak (GEE) sortu zuen ikerketa-deialdia, behin euskararen irakaskuntza eta alfabetatzea Maizpideren esku geratu zenean, 1988an. «GEE kultur elkarteak hausnarketa egin zuen orduan: aurrera jarraitu, bai ala ez. Eta jarraitzekotan, zer arlotan. Lanean jarraitzea erabaki zen, euskararen erabileran eta kulturgintzan bagenuela zer egina ikusi baikenuen», dio Joxepa Madariaga koordinatzaileak.Urteroko maiztasunarekin abiatu zen egitasmoa. «Ez ginen iristen. Ekonomikoki ere izugarrizko gastua zen. Bi urtez behingo bihurtu genuen». Lehenik idazlan lehiaketa deitua ikerlanena bihurtu zen, eta lehiaketa zena beka bilakarazi zuten.Epaileekin elkarlaneanIkerlan bekaren 18. deialdira proiektuak aurkezteko epea bihar eguerdian bukatuko da. Ordura arte ez dute jakingo zenbat diren. Baina baikor da Madariaga: «Ikertzaileak deika aritu dira, eta prestatzen ari direla badakigu. Proiektu gehien 16. deialdian jasoko genuen, 10 bat. Askotan bi, hiru edo lau izaten dira. Proiektu bakarra jasota ere, fundamentuzkoa bada, ona da».Unibertsitate giroan «bere tokia» egiten ari da Gerriko ikerlan beka. Jokin Apalategi soziologo ataundarra da zuzendari zientifikoa —aurretik haren anaia Joxemartin Apalategi izan zen, 1990etik 2006an hil zen arte—, eta mundu akademikoan fama baduela esan ohi du hark. Ez dago unibertsitate-ikasle edo irakasle izan beharrik, ordea, beka lortu ahal izateko.Arrakastaren gako bat, Gerrikoren berezitasuna izan liteke: ikertzaileek, behin proiektua gartzeko beka jasotzen dutenetik aurrera ere, epaimahaiko kideekin harremanetan jarraitzeko aukera dute, zuzenketak, aholkuak, norabidea argitzeko, edo korapiloak askatzeko. «Hori ezohikoa da, eta Gerriko bekan asko estimatzen dute ikertzaileek. Proiektua zergatik ez dieten saritu ere jakiten dute, eta hurrengorako hobetzeko eta beka jasotzeko aukera daukate, gertatu izan dena, hain zuzen ere», gaineratu du Madariagak.Epaimahaia nork osatu, gainera, proiektu irabazlea zein den ebatzitakoan erabakitzen dute. Arlo askotako adituak izan ohi dira, eta «denek lan denak» irakurtzen dituzte, «ez euren espezialitatekoak bakarrik». Edozein zientzia gai landu daiteke.Aldiro bete behar eltzeaHasieran, Eusko Jaurlaritzaren Nekazaritza Sailak finantzatu zituen argitalpenak. Geroago, Kutxa (saria) eta Laboral Kutxa (argitalpena) arrimatu ziren. Baina alde egin dute horiek ere euskarazko Goierriko ikerketa zientifikoa laguntzetik. Aldiro-aldiro, ate joka eta diru eske ibili beharrean dira orain. Azken liburuak ateratzeko EHUk, Ampok eta Orklik jarri dute funtsa. Gerriko elkartea (lehengo Goierriko Euskal Eskola), Maizpide eta Laz- kaoko Udala dira antolatzaile.Sorrerako helburuak betetzen ari direla dio Madariagak. Dionisio Amundarainek eman zuen hasierako ideia, eta hark zuzentzen ditu testuak oraindik. Euskarari garrantzia ematen baitiote. Formatuaz eztabaida egin den arren, liburu bezala argitaratzen jarraituko dute. «Ikertzai-leen txokoa da Gerriko Ikerlan Beka, eta elkarlanean jarraipena emango diogu». Goierrik bere buruaz gehiago jakin dezan.


Beste haustura bat aurkitu diote Mikel Landari

Antzemandako lesio berria sendatzeko behar diren denbora eta modua lehendabizikoaren antzekoak dira.

Mikel Landak (Movistar) Donostiako Klasikoan izandako erorikoaren eraginez pairatutako lesioen sendatze-lanetan jarraitzen du.

Hasiera batean egin zitzaizkion azterketek orno lunbar bat hautsita zeukala azaldu bazuten ere, asteazken honetan ornoetako beste haustura bat duela jakin da, saihetsaldean, hain zuzen ere.

Dena dela, Movistarrek zabaldu duen ohar baten arabera, "antzemandako lesio berria sendatzeko beharrezkoak diren denbora zein modua lehendabizikoaren antzekoak dira", eta, horrenbestez, ez diete txirrindulari arabarraren aurreikuspenei eragiten. Hartara, Espainiako Itzuliko irteeran egoteko asmoz jarraitzen du.

Ohar berean aipatzen denez, "Mikelek gogotsu eta baikor jarraitzen du lehenbailehen sendatzeko bidean".

Landa Gasteizen ari da lanean astelehenetik Alaveseko medikuen laguntzarekin.


Euskal pentatloia jokatuko dute zezen-plazan irailaren 29an

Harri-jasotzen, gizon proban, aizkoran, txinga eramaten eta korrika neurtuko dituzte indarrak zazpi kirolarik: Xabier Orbegozo Arria V.ak, Haritz Azpiazu Arria VI.ak, Luis Txapartegik, Jon Ander Maizak, Jon Gisasola Zelaik, Xabier Zalduak eta Alex Txikonek. Herri kirolariek pentatloian indarrak neurtuko dituzten seigarren aldia izango da; 1990an egin zuten proba horren azken edizioa.

25 aldiz 100 kiloko bola jasotzea; gizon proban bi plaza osatzea, 400 kiloko harriarekin; kanaerdiko hiru enbor moztea; 50na kiloko txingekin sei plaza osatzea; eta 3 kilometroko korrika saioa. Lan horiek bete beharko dituzte datorren irailaren 29an, 22:00etatik aurrera, Azpeitiko zezen-plazan jokatuko den Euskal Pentatloi Txapelketan. Hondar azpian ezkutatuta izan ohi den probatokia azalera aterako dute egun horretarako zezen-plazan.

Zazpi dira iraileko hitzordurako izena eman duten kirolariak: Xabier Orbegozo Arria V.a (Errezil), Haritz Azpiazu Arria VI.a (Azpeitia), Luis Txapartegi (Aizarna), Jon Ander Maiza (Andoain), Jon Gisasola Zelai (Mallabia), Xabier Zaldua (Zumarraga) eta Alex Txikon (Lemoa). Txikon izan ezik, gainerako guztiak zezen-plazan izan dira gaur eguerdian, pentatloiaren aurkezpeneko prentsaurrekoan.

Olasagastiren lekukoaren bila

Jose Inazio Orbegozo Arria II.a eta Jose Antonio Gisasola Zelai ere Azpeitian izan dira gaur, herri kiroletako bost lanekin osatutako txapelketaren aldi berriaren aurkezpenean. Izan ere, bi kirolari ohiek ondo ezagutzen dute euskal pentatloia, eta pozik hartu dute txapelketa berreskuratzeko ahalegin hau. Duela 28 urte egin zuten azken aldiz herri kirolen pentatloia; orain, berreskuratzea nahi izan dute eta "1990ean egin zituzten lan ber-berak" egin beharko dituzte kirolariek, azaldu du Jose Anjel Sarasolak.

1980eko hamarkadan jokatu zituzten orain arte egin diren bost pentatloi txapelketak. Lehendabiziko laurak lau urtez jarraian egin zituzten, 1982tik 1985era, eta 1990ean jokatu zuten orain hurrengoa. Arria II.ak irabazi zuen 1982koa, baina Joxe Mari Olasagasti da txapel gehien dituena: 1983an, 1984an eta 1990ean garaile izan zen Igeldokoa. 1985ekoa, berriz, Anjel Arrospidek irabazi zuen.

Bitxikeria gisara, Txikonek lanak bukatzearekin bakarrik txapel bat behintzat ziurtatua duela aurreratu dute: "80 kiloz azpiko parte-hartzaile bakarra denez, aparteko txapel bat emango zaio, pisua tartean den lanetan 80 kiloz azpikoentzat izaten delako aparteko txapelketa bat", kontatu du Sarasolak.

Aurkezpenean hitza hartu duten gainerako protagonistek bezala, Jose Inazio Saizar Gipuzkoako Herri Kirol Federazioaren presidenteak ere esker oneko hitzak izan ditu Azpeitiko Udalarekiko, txapelketa hau berreskuratzeko erakutsi duen "borondatea" azpimarratuta. Estitxu Elduaien Kirol batzordeburuak eta Mikel Ibarzabal Festa batzordeburuak, beren aldetik, pentatloia ikustera joateko deia egin dute, "proba polita" izango denaren esperantzarekin.


Adolfo Suárez entertainment park

Manex Agirre

Bada, nik nahiago nuen autobus estazioak Adolfo Suarez izena izatea.

Baina, atrebentzia osoz, Javier Maroto jaunari eta bere lan-taldeari eskatuko nioke ez bakarrik presidente ohiaren izena emateko, baizik eta itxuralda dezala goitik behera arkitektura puntakoenaren bertutez jositako eraikina. Adolfo Suarez izena daraman autobus estazio bat ezin da estazio soil izan. Honako ezaugarriak izan behar lituzke, nire ustez:

Hasteko, erretzea libre izan behar litzateke estazioko leku guztietan: pasiloetan, takilletan, komunetan, autobus barruan. Izan ere, bertan lan egiten dutenei eta arduradunei ezin zaie burutik pasa erretzea debekatu daitekeenik leku publikoetan, nola ba. Bestalde, bertako pertsonalean sartu behar lirateke adidas fraka demodéz eta bibote eta ile-kazola sarriz hornitutako zenbait gizon, eta gona tabletadunez eta artilezko jertse gorriz jantzitako hainbat emakume. Euskaltzaleenari ere ez litzaioke okurritu behar takillara joan eta txartela euskaraz eskatzea. Naranjitoren kartel handi bat, 10x6metrokoa, ez litzateke soberan egongo, eta egunkari zaharren baten erreprodukzio bat bankuren batean ere komeni, azalean Jaurlaritzak Euskal Telebista sortzeko hartu duen konpromisoa erakusten duena. Eta, noski, La Polla Records-en lehenengo maketa entzun eta punk konbertsioa egun batetik bestera egin duen gazte txupadun bat espaloiren batean eserita, garagardo lata batekin, san miguel.

Horixe da, batere lotsarik gabe, Gasteizko Udalari proposatzen diodana: Adolfo Suarez izenez bataiatu nahi badu, bataia dezala, baina, horrekin batera, bihur dezala autobus estazioa gaur egungo gizarte ideal xarmagarri ongizatez kargaturiko honetaraino ekarri gaituen trantsizio saindua omenduko duen jolas-parke integral. Denboran atzera salto egin behar du bertara doanak, bidaia bat 70. hamarraldiaren hondarrera. Ez greentasunak ezta gastronomiak ere, ez du horrelako zerbait egiteak ekarriko lituzkeen beste turista ekarriko gurera.

Azken finean, zer izan da ba trantsizio deitzen duten hori, bere omenezko jolas-parkerik egin gabe ere, harrikartoi usaina duen zerbait ez bada. Cuéntame beste gauza bat, Maroto: hau ez dut irentsiko.


Bio-iruzurren borroka irabazi genuen. Eta orain, sasi-ekologikoekin zer?

Ekintzetan ez bezala, hitzetan behintzat irizpide ekologikoak gailendu dira. Adierazle nagusia marketin estrategia berriena da: zerbait saldu nahi baduzu, identifikatu berdearekin. Elikagaien arloan batzuek «ingurumenarekiko adeitsuak» edota «ekologikoki ontziratuak» bezala aurkezten dituzte beren produktuak; besteek, «%100 naturalak»; besteek, «produktu lokalak», eta bestetzuek «nekazaritza iraunkorretik eratorriak» edota «ia ekologikoak» direla esaten dute.

Izena bai, eta izaera? Elikagai askoren marketin berdeak ezkutatzen duen errealitateak galderak egitera bultzatzen gaitu: zenbateraino iraunkorra da, bertoko baserri batetik irtenda ere, lehengai guztiak urrutitik ekarri behar dituen ekoizpena? Eta petrolioa xahutuz ongarriztatu eta berotegiak berotzen dituena? Zer esan behien elikadura, belarretan gabe, pentsu konposatuan oinarritzen duenaz? Eta pentsu hauek landaketa transgenikoen emaitza direnean? Zer da ekoizpen lokala? Inguruko nekazarien ekoizpena edota inguruan lortutako baliabideekin egindakoa? Lurra erabiltzen ez duen nekazaritzari edota abeltzaintzari ere naturala deituko diogu?

Egun, galdera hauek egokien erantzuten dituen nekazaritza eredua Nekazaritza Ekologikoa da. Behintzat, araudi estandar bat ezarria duelako eta ekologiko, biologiko edota organiko izendapenarekin merkaturatu daitezkeen elikagaiak zeintzuk diren eta zeintzuk ez argitzen duelako. Europa guztirako araudi bera da, eta mundu mailan homologatuta dago.

Euskadin, ekologiko gisa merkaturatutako jakien bermea ENEEK-k ematen du. Argi dago gutxieneko baldintzak ezartzen dituen araudi bat dela eta hobetu daitekeela. Hala ere, araudia nekazaritza ekologikoaren oinarria da, eta betetzen duenak jaki ekologikoak ekoizten ditu. Gauzak hobeto egitea badago, baina ez ekologikoago. Azken batean, ekologiko hitza termino absolutu bat da: edo ekologikoa da edo ez da. Alegia, antzekotasunak antzekotasun, gauzak beste era batera egiten duena ezin da «ia ekologikoa» izan.

Gure proposamena nekazaritza eredu ekologikoaren normalizazioa da, eta hortik aurrera «gutxieneko akordio ekologikoa» osa dezaketen bestelako ezaugarriak gehitzea. Araudi ekologikoa oinarri hartuta, bestelako ezaugarriak dituzten ekoizpenak ongi etorriak izango dira eta bultzatuko ditugu: lekuan lekukoak; ohituretan errotutakoak; ekoizle eta kontsumitzaileen arteko erlazioa sendotzen dutenak; kontsumo eredu iraunkorra jorratzen duten merkaturatze motak...

Nekazaritza ekologikoaz edozein zalantza edo galdera izanez gero:

Biolur-Gipuzkoa Nekazaritza Ekologikoaren Aldeko Gipuzkoako Elkartea. Tel. : 943-76 14 47

biolur@biolur.net

ENEEK - Euskadiko Nekazaritza eta Elikadura Ekologikoaren Kontseilua. Tel. : 902-54 01 65

info@eneek.org


L. Aurrekoetxea: “Oso parekatuta ibili ginen sailkapeneko lehenengo hirurok”

Izaro Klubeko Lander Aurrekoetxeak (Bermeo, 1986), Jon Mikel Bikandik eta Asier Solisek irabazi dute Euskadiko Taldekako Urpeko Arrantza txapelketa. Urriaren 11an jokatu zuten Gipuzkoan.

Hilaren 11n Orio eta Igeldo artean jokatu zenuten Euskadiko Taldekako Urpeko Arrantza txapelketa. Zenbat ordutan egon zineten uretan?

Bikandi eta biok bost ordu jarraian egon ginen uretan, eta Asier Solis zegoen ontzian. Eremuz aldatzean atseden apur bat hartzen genuen, eta ura edan, hori oso garrantzitsua baita. 09:00etan ekin genion txapelketari, marea behean zela, eta hasieran arrain gutxi zegoen. Marea igo ahala hasi ginen arrainak harrapatzen. Gutxinaka, kostata, baina arrain asko hartzea lortu genuen azkenean.

Zelako arrainak arrantzatu zenituzten?

Denetarik arrantzatu genuen: lupin eta kabratxoren bat, gehienak muxarrak, salparen eta durdoren bat… Ez zen egon arrain berezirik edota oso handirik. Arrain txiki asko hartzea izan zen egun hartako gure estrategia. Gutxinaka, arrain txikiak eta kilokoak ere harrapatu genituen. 28 bat pieza hartu genituen, guztira 25-30 kilo inguru.

Halako txapelketetan arrain guztiek ez dute balio; zein baldintza daude?

Puntuatzeko arrainak 500 gramo pisatu behar ditu gutxienez. Eta 350 gramo baino gutxiago pisatzen badu zigortu egiten zaituzte.

Zenbat talde lehiatu zineten? Lehia estua egon al zen?

Hamalau talde egon ginen, baina klub batzuetatik pare bat taldek parte hartu zuten. Gure kasuan aurten hiru laguneko talde bakarra joan gara. Lehen geratu ginen, oso gutxigatik, 2.000 bat puntuko aldeagaz. Oso parekatuta ibili ginen sailkapeneko lehenengo hirurok. Ezustekoa izan zen; aurretik ez genuen ingurua aztertu, eta txapelketa uste baino hobeto joan zen.

Espainiako txapelketan ere parte hartuko al duzue?

Bai, Euskadiko txapelketa irabazi dugunez datorren urtean Espainiakoa lehiatzeko sailkatu gara. Ez dakigu non izango den; zurrumurrua da Tarragonan edo Balear Irletan (Herrialde Katalanak) izango dela. Hara joateko denbora eta diru asko behar da. Klubak ez du ematen diru askorik, ezta federazioak ere.

Zelan joan da denboraldia?

Urte nahikoa ona eduki dut; egindako denboraldiagaz gustura nago. Izan ere, aurten zenbait arrazoirengandik ez naiz askorik sartu uretan. Ezin izan dudalako, baina sailkapen onak lortu ditut. Bizkaiko bakarkakoan hirugarren geratu nintzen, eta Euskadikoan bosgarren. Lehenengo bosten artean nengoenez, Espainiakora sailkatu nintzen. Getxon izan zen, eta ez zitzaidan oso ondo atera, hamabosgarren egin nuen. Lehen aldia zen, eta urduri nengoen, baina ikasteko modu bat izan zen; akatsetatik ikasten da.

Eta taldekako txapelketei dagokionez?

Euskadikoaren aurretik, orain dela hiru aste Campeonato Navarro jokatu genuen Hondarribian. Hura ere hirurok irabazi genuen. Beste mota bateko txapelketa da, espezieek garrantzia dutena. Prestigioa du, eta beste txapelketekin alderatuta, guztiz ezberdina da. Espezie bakoitzetik bi arrain bakarrik arrantzatu daitezke. Zenbat eta arrain mota desberdin gehiago hartu, puntuazio altuagoa lortzen da.

Talde bikaina osatzen duzuela esan liteke, beraz.

Bikandi oso ona da. Hainbatetan irabazi du Euskadiko bakarkako txapelketa, maila oso ona du. Biok ondo jardunez gero, emaitza onak lortzen ditugu. Goian egoteko sasoian egon behar da, eta arrantza egiteaz gain, beste kirolen bat egin behar duzu. Oxigeno barik iztarrak mugitu behar ditugu ordu askotan, eta horrek askoz gehiago nekatzen du. Ez da gauza bera oxigenoagaz edo oxigeno barik egitea. Beste kiroletan legez, progresiboa eta konstantea izan behar zara.


EBk Erresuma Batuari: irteera aktibatu arte ez da negoziaziorik egongo

Gainera, Europar Batasuneko gobernuek bizkortasuna eskatu diote Erresuma Batuari 'Brexit'-a gauzatzeko.

Europar Batasuneko (EB) gobernuek argi eta garbi esan diote Boris Johnson Erresuma Batuko Atzerri ministroari ez dela EBren eta Erresuma Batuaren etorkizuneko harremanen inguruko negoziaziorik izango, harik eta Theresa Mayren gobernuak Lisboako ituneko 50. artikulua aktibatu eta Erresuma Batuak Europar Batasunetik ateratzeko prozesua ('Brexit') hasten duen arte. Gainera, Europar Batasuneko gobernuek bizkortasuna eskatu diote Erresuma Batuari 'Brexit'-a gauzatzeko.

Jean-Marc Ayrault Frantziako Atzerri ministroak Europa ziurgabetasun une batean murgiltzea saihestearen beharra azpimarratu du. "Negoziazioak zenbat eta lehenago hasi, hobe", adierazi du EBko Atzerri ministroek gaur egingo duten bilerara sartu aurretik.

Didier Reynders Belgikako Atzerri ministroa itxaropentsu agertu da eta Erresuma Batuak 50. artikulua aktibatzeko dituen asmoen gainean Boris Johnsonek argibideak emango dizkiela uste du.

"Ez da negoziaziorik izango 50. artikuluaren jakinarazpena izan arte", azpimarratu du Federica Mogherini EBko diplomazia buruak. Aldi berean, adierazi du Erresuma Batua Europar Batasuneko kide izango dela negoziazioak amaitu arte.

Bestalde, Bert Koenders Herbehereetako Atzerri ministroak esan du 28 herrialdeek ez dutela 'Brexitaren' inguruan eztabaidatuko gaurko bileran eta gaineratu du Erresuma Batuari dagokiola EBtik ateratzeko prozesua "aktibatzea".


Belfasteko Auzitegiko epailea De Juana Espainiaratzearen alde azaldu da

Preso ohiaren estradizioaren alde egin zuen epaitegi batek iazko martxoan eta defentsaren helegiteei buruzko erabakia eman du gaur Thomas Burgess epaileak. De Juana 2008an espetxetik atera zenean bere omenezko ekitaldi batean "terrorismoa goratu" zelakoan eskatzen du estradizioa Espainiak. Defentsak orain ere helegitea aurkeztuko du.

Iñaki de Juana Chaos ETAko preso ohia Espainiaratzearen alde azaldu da gaur Thomas Burgess Belfasteko Auzitegiko epailea -15:30ak aldera jakinarazi du erabakia-. Espainiako Auzitegi Nazionalak du egina eskaera eta duela urtebete, 2009ko martxoan, estradizioaren alde agertu zen Belfasteko epaitegi bat, "terrorismoa goratze" delitua Espainiaratzeko arrazoi nahikoa zela iritzita. Erabaki horren kontrako helegitea jarri zuen De Juanaren defentsak, eta hura aztertu ondoren gaur eman du epaia Burgess epaileak. Defentsak argudiatu zuen Espainiako Justizia bidegabe ari dela De Juanarekin eta honen eskubideak urratu dituela.

Defentsak azaldu du orain ere helegitea aurkeztuko duela. Astebeteko epea dauka. Belfasteko Apelazio Auzitegira pasatuko da kasua, eta gero Erresuma Batuko Auzitegi Nagusira pasatuko litzateke, Londresera. Orain dela hamalau hilabete hasi zen Irlanda iparraldeko prozesu hori.

De Juana 2008an atera zen kartzelatik, zigorra osorik bete eta espetxealdia luzatzeko mehatxuaren aurka gose greba luzea egin ondoren. Kartzelatik irten ostean, haren omenezko ekitaldia egin zuten Donostiako Alde Zaharrean eta ekitaldi horretan ustez De Juanak idatzitako gutuna irakurri zen. Idatzi horretan "terrorismoa goratzen" dela iritzi zion Espainiako Auzitegi Nazionalak, besteak beste, "aurrera bolie" esaten zuelako eta esamolde hori Txomin Iturbe ETAko buruzagi zenak erabili ohi zuelako. Gutun horren harira "terrorismo goratze" delitua egozten diote De Juanari eta estradizioa eskatu zioten Irlanda iparraldeko Justiziari. Izan ere, espetxetik atera odoren hara joan zen preso ohia bizitzera.

Iazko azaroaren 17tik zaintzapeko askatasunean bizi da De Juana Belfasten.

21 urtean eduki zuten preso Espainiako kartzelatan, ETAko kidetzat jota.


Desplazatu linguistikoak

Desplazatuak gara euskaldunok. Desplazatu linguistikoak. Erbestealdia etxean bertan bizi dugu. Egoera batzuetan txokoan geratu beste erremediorik ez dugu. Barne erbestea da. Ez dugu besoak zabalik hartuko gaituen estatu edo antzeko egitura baten babesik. Espainiarrek eta frantsesek, ordea, bai. Alabaina, hain eroso bizi dira, non ez baitira horretaz ohartzen. Eta inoiz ezer gertatuz gero, erosotasun eta nagusikeria horietatik apur bat ateratzeko modua dakarrenik… orduan drama.

Balear uharteetan bizi zen bikote batek handik alde egitea erabaki du. Espainiarra da senarra; belgikarra emaztea. Gijonera itzuli dira, gizonaren jaioterrira. Arrazoia: Mallorcako Arta herrian ohiko eskola orduetatik kanpo hartu behar zituzten umeek gaztelaniazko asteko sei orduak. Espainiako egunkari batek elkarrizketa egin die, «bazterketa linguistikoa» salatzeko. Hedabideak erbesteratu linguistikotzat jo ditu. Exiliados lingüísticos. Ez da makala, gero! Historian lehen aldia izango da, jaioterrira itzultzeari —Asturiasera, alegia— erbesteratua izatea deitzen zaiona. Hiztegietan ageri denez, erbesteratzea norberaren jaioterritik alde egitea da, normalean arrazoi politikoengatik. Norbait lurralde batetik botatzea ere izan daiteke atzerriratzea. Ez da bikotearen kasua. Inork ez du Mallorcatik bota. Gainera, jaioterrira itzuli da.

Arazorik izan zuten senar-emazteek Mallorcan espainolez bizitzeko? Ez dira horretaz kexatzen. Merkataritza guneetan erosketak egiten zituztenean, osasun zerbitzuetan artatzen zituztenean, gimnasiora joaten zirenean, autoa konpontzera eramaten zutenean… denek ulertzen zieten. Zinema, antzerkia, aisialdia espainolez ziren. Eskolako erdarazko sei orduak nahi zuten bezalaxe ez ematea bere burua erbesteratutzat jotzeko moduko arrazoia bada, zer esango zuen Gijonera itzulitako gizonak Mallorcan «No sé parlar castellà; parli en català, si us plau» entzun balu? Egunero. Supermerkatu, lantoki, kiroldegi, banketxe, ospitale eta hainbat lekutan. Zer salatuko zuen? Genozidio linguistikoa? Zer izango litzateke? Masakratu linguistikoa?

Zer izango gara orduan euskaldunok? Garai batean zapaltzaileen bortxaz isilarazitako hiztunak; orain odol, oihu eta kexa handirik gabeko asimilazio prozesuan sartutako azken mohikanoak. Desplazatu linguistikoak Euskal Herrian bertan. Halaxe sentitzen dira euskaldun asko egunero euskaraz bizitzen saiatzen direnean. Euskaldun horiek Bilbon euskaraz ezin bizi, eta Londresera joango balira erdara internazionalago batez bizitzeko, erbesteratu linguistikoak izango lirateke. Aldiz, Euskal Herriko beste leku batera joatea erabakiko balute, bertan euskaraz bizitzeko aukera eta nolabaiteko eskubidea izateko, desplazatu linguistikoak izango genituzke.

Erdaldun elebakar asko, batez ere unionistak, gero eta harrotuago ditugu hizkuntzaren kontuan. Hauxe esaten dute: «Geure burua sakrifikatu dugu bizikidetzaren izenean. Ez dugu protestarik egin administrazioan lana lortu ez dugunean euskaraz ez jakiteagatik» —hau da, euren elebakartasunak aukera eman ez dienean euskaldunak baztertzeko, horiek administrazio publikora joaten diren bakoitzean—. Erdaldun bat baino gehiago Espainia aldera joan da lan bila, hemen baztertuta sentitu delako. Gure erbesteratu erdalduna gustura asko eramango nuke Moyua plazatik Plaza Biribileraino, bidean ikusten ditugun herritar guztiei gauza bera galdetzeko, euskaraz eta erdaraz. Ea nor non den erbesteratua. Desplazatua.

Eduardo Mendoza idazleak esana du ez lukeela arazorik izango espainiera Kataluniatik desagertuko balitz. Izan ere, erdara munduko hainbat lurraldetan mintzatzen da; ez da desagertuko. Mendoza ez da independentista, kontrakoa baizik. Hala ere, inork ez du horregatik larrutu. Ea nor —unionista edo ez— ausartzen den hemen hori esatera, ozen: ez lukeela arazorik izango espainiera hemendik desagertuko balitz. Euskararen onerako bada, ongi etorria izan dadila erdararen desagerpena.